title: Απόφαση (EE) 2016/1750 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, όσον αφορά τις διατάξεις του για τις υποχρεώσεις σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων

text:
               1.10.2016

               EL

               Επίσημη Εφημερίδα της Ευρωπαϊκής Ένωσης

               L 268/6

         ΑΠΌΦΑΣΗ (EE) 2016/1750 ΤΟΥ ΣΥΜΒΟΥΛΊΟΥ
   της 17ης Ιουνίου 2016
   για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, όσον αφορά τις διατάξεις του για τις υποχρεώσεις σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 και το άρθρο 83, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η σύναψη της σύμβασης-πλαίσιο της Παγκόσμιας Οργάνωσης Υγείας (ΠΟΥ) για τον έλεγχο του καπνού (ΣΠΕΚ) εγκρίθηκε εξ ονόματος της Κοινότητας με την απόφαση 2004/513/ΕΚ του Συμβουλίου (1).

               (2)

               Σύμφωνα με τις αποφάσεις του Συμβουλίου 2013/744/ΕΕ (2) και 2013/745/ΕΕ (3), το πρωτόκολλο για την εξάλειψη του παράνομου εμπορίου προϊόντων καπνού της ΣΠΕΚ της ΠΟΥ («πρωτόκολλο») υπογράφτηκε στις 20 Δεκεμβρίου 2013, υπό την επιφύλαξη της σύναψής του σε μεταγενέστερη ημερομηνία.

               (3)

               Το πρωτόκολλο αποτελεί σημαντική συμβολή στις διεθνείς προσπάθειες για την εξάλειψη όλων των μορφών παράνομου εμπορίου προϊόντων καπνού και, με τον τρόπο αυτό, την καταπολέμηση της καταστρατήγησης των υποχρεώσεων καταβολής φορολογικών και τελωνειακών δασμών και τον περιορισμό της προσφοράς προϊόντων καπνού, σύμφωνα με το άρθρο 15 της ΣΠΕΚ της ΠΟΥ. Το πρωτόκολλο συμβάλλει επίσης στην ομαλή λειτουργία της εσωτερικής αγοράς των προϊόντων καπνού, διασφαλίζοντας παράλληλα ένα υψηλό επίπεδο δημόσιας υγείας.

               (4)

               Το πρωτόκολλο καλύπτει τομείς που αφορούν τη δικαστική συνεργασία σε ποινικές υποθέσεις, τον ορισμό των ποινικών αδικημάτων και την αστυνομική συνεργασία. Δεδομένου ότι τα άρθρα 14, 16, 19, 23, 26, 27, 29 και 30 του πρωτοκόλλου μπορούν να υλοποιηθούν με μέτρα που εμπίπτουν στο πεδίο εφαρμογής των εν λόγω τομέων, οι εν λόγω διατάξεις εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης.

               (5)

               Μέσω νομικών πράξεων η Ένωση έχει θεσπίσει κοινούς κανόνες στους τομείς της δικαστικής συνεργασίας σε ποινικές υποθέσεις και του ορισμού των ποινικών αδικημάτων (4). Τα άρθρα 14, 16, 26, 29 και 30 του πρωτοκόλλου ενδέχεται να επηρεάσουν τους κοινούς κανόνες ή να μεταβάλουν το πεδίο εφαρμογής τους. Το πρωτόκολλο θα πρέπει να εγκριθεί εξ ονόματος της Ευρωπαϊκής Ένωσης για τα θέματα που εμπίπτουν στην αρμοδιότητα της Ένωσης, στο μέτρο που το πρωτόκολλο μπορεί να επηρεάζει αυτούς τους κοινούς κανόνες ή να τροποποιεί το πεδίο εφαρμογής τους.

               (6)

               Η σύναψη του πρωτοκόλλου δεν συνεπάγεται την άσκηση συντρέχουσας αρμοδιότητας από πλευράς της Ένωσης, οπότε τα κράτη μέλη διατηρούν την αρμοδιότητά τους στους τομείς που καλύπτονται από το πρωτόκολλο και δεν επηρεάζουν κοινούς κανόνες ούτε τροποποιούν το πεδίο εφαρμογής των εν λόγω κοινών κανόνων.

               (7)

               Η Ιρλανδία δεσμεύεται από την πράξη του Συμβουλίου της 26 Ιουλίου 1995 και από την απόφαση-πλαίσιο 2001/500/ΔΕΥ και, ως εκ τούτου, συμμετέχει στην έκδοση της παρούσας απόφασης.

               (8)

               Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (9)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (10)

               Η απόφαση (ΕΕ) 2016/1749 του Συμβουλίου (5), η οποία εκδόθηκε παράλληλα με την παρούσα απόφαση, αφορά τη σύναψη, εξ ονόματος της Ένωσης, του πρωτοκόλλου, εξαιρουμένων των διατάξεών του για τις υποχρεώσεις σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων.

               (11)

               Το πρωτόκολλο θα πρέπει να εγκριθεί όσον αφορά θέματα που εμπίπτουν στην αρμοδιότητα της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, το πρωτόκολλο για την εξάλειψη του παράνομου εμπορίου προϊόντων καπνού της σύμβασης-πλαίσιο της ΠΟΥ για τον έλεγχο του καπνού όσον αφορά τα άρθρα 14, 16, 26, 29 και 30, σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου ορίζει το (τα) πρόσωπο(-α) που είναι αρμόδιο(-α) να καταθέσει(-ουν), εξ ονόματος της Ένωσης:

               α)

               την πράξη που προβλέπεται στο άρθρο 44 παράγραφος 1 του πρωτοκόλλου·

               β)

               τη δήλωση αρμοδιοτήτων που παρατίθεται στο παράρτημα της παρούσας απόφασης, σύμφωνα με το άρθρο 44 παράγραφος 3 του πρωτοκόλλου.

         Άρθρο 3
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 17 Ιουνίου 2016.

            Για το Συμβούλιο

            Ο Πρόεδρος

         J.R.V.A. DIJSSELBLOEM

      (1)  Απόφαση 2004/513/ΕΚ του Συμβουλίου, της 2ας Ιουνίου 2004, σχετικά με τη σύναψη της σύμβασης-πλαισίου της Παγκόσμιας Οργάνωσης Υγείας για την καταπολέμηση του καπνίσματος (ΕΕ L 213 της 15.6.2004, σ. 8).

      (2)  Απόφαση 2013/744/ΕΕ του Συμβουλίου, της 9ης Δεκεμβρίου 2013, για την υπογραφή, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαισίου του Παγκόσμιου Οργανισμού Υγείας για τον έλεγχο του καπνού, όσον αφορά τις διατάξεις του πρωτοκόλλου που διέπουν τις υποχρεώσεις δικαστικής συνεργασίας σε ποινικές υποθέσεις, τον ορισμό ποινικών αδικημάτων και την αστυνομική συνεργασία (ΕΕ L 333 της 12.12.2013, σ. 73).

      (3)  Απόφαση 2013/745/ΕΕ του Συμβουλίου, της 9ης Δεκεμβρίου 2013, για την υπογραφή, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαισίου του Παγκόσμιου Οργανισμού Υγείας για τον έλεγχο του καπνού, εξαιρουμένων των διατάξεων του πρωτοκόλλου που διέπουν τις υποχρεώσεις δικαστικής συνεργασίας σε ποινικές υποθέσεις, τον ορισμό ποινικών αδικημάτων και την αστυνομική συνεργασία (ΕΕ L 333 της 12.12.2013, σ. 75).
   Απόφαση-πλαίσιο 2001/500/ΔΕΥ του Συμβουλίου, της 26ης Ιουνίου 2001, για το ξέπλυμα χρήματος, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος (ΕΕ L 182 της 5.7.2001, σ. 1),

      (4)  πράξη του Συμβουλίου της 26ης Ιουλίου 1995 για την κατάρτιση της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σ. 48).

      (5)  Απόφαση (ΕΕ) 2016/1749 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, εξαιρουμένων των διατάξεών του που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης (βλέπε σελίδα 1 της παρούσας Επίσημης Εφημερίδας).

      ΠΑΡΑΡΤΗΜΑ

         ΔΗΛΩΣΗ ΑΡΜΟΔΙΟΤΗΤΩΝ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΟΣΟΝ ΑΦΟΡΑ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΟ ΠΡΩΤΟΚΟΛΛΟ ΓΙΑ ΤΗΝ ΕΞΑΛΕΙΨΗ ΤΟΥ ΠΑΡΑΝΟΜΟΥ ΕΜΠΟΡΙΟΥ ΠΡΟΪΟΝΤΩΝ ΚΑΠΝΟΥ

         (ΣΥΜΦΩΝΑ ΜΕ ΤΟ ΑΡΘΡΟ 44 ΤΟΥ ΠΡΩΤΟΚΟΛΛΟΥ)

      Η Ευρωπαϊκή Ένωση (ΕΕ) υποβάλλει, σύμφωνα με το άρθρο 44 του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού («πρωτοκόλλου ΣΠΕΚ»), την ακόλουθη δήλωση αρμοδιοτήτων που προσδιορίζει τις κατηγορίες και τους τομείς πολιτικής ως προς τους οποίους τα κράτη μέλη της ΕΕ έχουν εκχωρήσει αρμοδιότητες στην ΕΕ στους τομείς που καλύπτονται από το πρωτόκολλο ΣΠΕΚ.
      1.   Γενικές αρχές

      Οι κατηγορίες και τομείς αρμοδιοτήτων της Ένωσης καθορίζονται στα άρθρα 2 έως 6 της ΣΛΕΕ. Όταν οι Συνθήκες απονέμουν στην ΕΕ αποκλειστική αρμοδιότητα σε συγκεκριμένο τομέα, μόνο η ΕΕ δύναται να νομοθετεί και να εκδίδει νομικά δεσμευτικές πράξεις, ενώ τα κράτη μέλη έχουν την εν λόγω δυνατότητα μόνο εάν εξουσιοδοτούνται προς τούτο από την ΕΕ ή μόνο για να εφαρμόσουν πράξεις της ΕΕ. Όταν οι Συνθήκες απονέμουν στην ΕΕ συντρέχουσα αρμοδιότητα με τα κράτη μέλη σε συγκεκριμένο τομέα, η ΕΕ και τα κράτη μέλη δύνανται να νομοθετούν και να εκδίδουν νομικά δεσμευτικές πράξεις στον εν λόγω τομέα. Τα κράτη μέλη ασκούν τις αρμοδιότητές τους κατά το μέτρο που η ΕΕ δεν έχει ασκήσει τη δική της. Τα κράτη μέλη ασκούν εκ νέου τις αρμοδιότητές τους κατά το μέτρο που η ΕΕ αποφάσισε να παύσει να ασκεί τη δική της.
      Όσον αφορά τη σύναψη διεθνών συμφωνιών, για τους τομείς πολιτικής που απαριθμούνται στο άρθρο 3 παράγραφος 1 της ΣΛΕΕ η ΕΕ έχει αποκλειστική αρμοδιότητα. Για τους τομείς πολιτικής που απαριθμούνται στο άρθρο 4 παράγραφος 2 της ΣΛΕΕ η ΕΕ και τα κράτη μέλη της έχουν συντρέχουσες αρμοδιότητες, αλλά η ΕΕ έχει αποκλειστική αρμοδιότητα όταν η προβλεπόμενη δράση είναι απαραίτητη για να μπορέσει η Ένωση να ασκήσει την εσωτερική της αρμοδιότητα ή κατά το μέτρο που οι διατάξεις της συμφωνίας ενδέχεται να επηρεάσουν τους κοινούς κανόνες ή να μεταβάλουν την εμβέλειά τους σύμφωνα με το άρθρο 3 παράγραφος 2 της ΣΛΕΕ. Κατά το μέτρο που τούτο δεν ισχύει (δηλαδή δεν πληρούνται οι όροι του άρθρου 3 παράγραφος 2 της ΣΛΕΕ), τα κράτη μέλη μπορούν να ασκήσουν την αρμοδιότητά τους για ανάληψη δράσης στους εν λόγω τομείς πολιτικής.
      Κάθε αρμοδιότητα η οποία δεν ανατίθεται στην ΕΕ από τις Συνθήκες εμπίπτει στην αρμοδιότητα των κρατών μελών της ΕΕ.
      Η ΕΕ θα γνωστοποιεί δεόντως κάθε ουσιαστική τροποποίηση όσον αφορά τις αρμοδιότητές της, σύμφωνα με το άρθρο 44 του πρωτοκόλλου, χωρίς αυτό να συνιστά προϋπόθεση για την άσκηση της αρμοδιότητάς της σε θέματα που καλύπτονται από το πρωτόκολλο ΣΠΕΚ.
      2.   Αποκλειστική αρμοδιότητα της ΕΕ

                  2.1.

                  Η ΕΕ έχει αποκλειστική αρμοδιότητα να αναλαμβάνει δράση στα θέματα που καλύπτονται από το πρωτόκολλο ΣΠΕΚ και εμπίπτουν στο πεδίο εφαρμογής της κοινής εμπορικής πολιτικής της ΕΕ (άρθρο 207 της ΣΛΕΕ).

                  2.2.

                  Επιπλέον, η ΕΕ έχει αποκλειστική αρμοδιότητα να αναλαμβάνει δράση σε θέματα που καλύπτονται από το πρωτόκολλο ΣΠΕΚ και εμπίπτουν στο πεδίο εφαρμογής της τελωνειακής συνεργασίας (άρθρο 33 της ΣΛΕΕ), της προσέγγισης των νομοθεσιών στην εσωτερική αγορά (άρθρα 113 και 114 της ΣΛΕΕ), της δικαστικής συνεργασίας σε ποινικές υποθέσεις (άρθρο 82 της ΣΛΕΕ) και του ορισμού των ποινικών αδικημάτων (άρθρο 83 της ΣΛΕΕ) μόνο στο μέτρο που οι διατάξεις μιας πράξης της Ένωσης θεσπίζουν κοινούς κανόνες που μπορεί να επηρεαστούν ή να τροποποιηθούν ως προς το πεδίο εφαρμογής από διατάξεις του πρωτοκόλλου ΣΠΕΚ.
                  Ο κατάλογος των ενωσιακών πράξεων που ακολουθεί απεικονίζει τον βαθμό στον οποίο η Ένωση έχει ασκήσει την εσωτερική της αρμοδιότητα σε αυτούς τους τομείς σύμφωνα με τη Συνθήκη για τη λειτουργία της Ευρωπαϊκής Ένωσης. Το μέτρο της αποκλειστικής αρμοδιότητας της ΕΕ που συνεπάγεται από αυτές τις πράξεις πρέπει να εκτιμάται σε σχέση με τις ακριβείς διατάξεις κάθε μέτρου και ιδίως τον βαθμό στον οποίο οι διατάξεις αυτές θεσπίζουν κοινούς κανόνες που ενδέχεται να επηρεαστούν ή να τροποποιηθούν ως προς το πεδίο εφαρμογής από τις διατάξεις του πρωτοκόλλου ΣΠΕΚ ή από πράξη που έχει εκδοθεί σε εφαρμογή του.

                              —

                              Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1),

                              —

                              οδηγία 2005/60/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (ΕΕ L 309 της 25.11.2005, σ. 15),

                              —

                              κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1),

                              —

                              οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12),

                              —

                              οδηγία 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά (ΕΕ L 176 της 5.7.2011, σ. 24),

                              —

                              απόφαση-πλαίσιο 2001/500/ΔΕΥ του Συμβουλίου, της 26ης Ιουνίου 2001, για το ξέπλυμα χρήματος, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος (ΕΕ L 182 της 5.7.2001, σ. 1),

                              —

                              πράξη του Συμβουλίου της 26ης Ιουλίου 1995 για την κατάρτιση της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σ. 48).

            3.   Αρμοδιότητα των κρατών μελών

      Σε άλλους τομείς που καλύπτονται από το πρωτόκολλο ΣΠΕΚ και δεν αναφέρονται στα σημεία 2.1 και 2.2, για τους οποίους η ΕΕ δεν έχει αποκλειστική αρμοδιότητα να ενεργεί, τα κράτη μέλη παραμένουν αρμόδια για την ανάληψη δράσης.


title: Απόφαση 2014/482/ΚΕΠΠΑ του Συμβουλίου, της 22ας Ιουλίου 2014 , για την τροποποίηση της απόφασης 2012/392/ΚΕΠΠΑ σχετικά με την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger)

text:
               23.7.2014

               EL

               Επίσημη Εφημερίδα της Ευρωπαϊκής Ένωσης

               L 217/31

         ΑΠΌΦΑΣΗ 2014/482/ΚΕΠΠΑ ΤΟΥ ΣΥΜΒΟΥΛΊΟΥ
   της 22ας Ιουλίου 2014
   για την τροποποίηση της απόφασης 2012/392/ΚΕΠΠΑ σχετικά με την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 16 Ιουλίου 2012, το Συμβούλιο εξέδωσε την απόφαση 2012/392/ΚΕΠΠΑ (1) η οποία λήγει στις 15 Ιουλίου 2014.

               (2)

               Στις 28 Οκτωβρίου 2013, το Συμβούλιο εξέδωσε την απόφαση 2013/533/ΚΕΠΠΑ (2) η οποία παρέχει ποσό δημοσιονομικής αναφοράς μέχρι τις 15 Ιουλίου 2014.

               (3)

               Στις 28 Μαρτίου 2014, η Επιτροπή Πολιτικής και Ασφάλειας (ΕΠΑ) συνέστησε την παράταση της αποστολής CSDP της Ευρωπαϊκής Ένωσης στον Νίγηρα (EUCAP Sahel Niger) για διάστημα δύο ετών, σύμφωνα με τη στρατηγική επανεξέταση.

               (4)

               Στις 2 Μαΐου 2014, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας (ΥΕ) έλαβε επιστολή από τις αρχές του Νίγηρα, οι οποίες στηρίζουν την παράταση της EUCAP Sahel Niger για δύο έτη.

               (5)

               H EUCAP Sahel Niger θα διεξαχθεί στα πλαίσια κατάστασης που ενδέχεται να επιδεινωθεί και να παρεμποδίσει την υλοποίηση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2012/392/ΚΕΠΠΑ τροποποιείται ως εξής:

               1)

               Τα άρθρα 2 και 3 αντικαθίστανται από το ακόλουθο κείμενο:
               «Άρθρο 2
               Στόχοι
               Κατά την εφαρμογή της ενωσιακής στρατηγικής ασφαλείας και ανάπτυξης στο Σαχέλ, η EUCAP Sahel Niger επιδιώκει να βοηθήσει τις αρχές του Νίγηρα να καθορίσουν και να εφαρμόσουν τη δική τους εθνική στρατηγική ασφάλειας. Η EUCAP Sahel Niger επιδιώκει επίσης να συμβάλλει στην ανάπτυξη μιας ολοκληρωμένης, πολυδιάστατης, συνεκτικής, βιώσιμης προσέγγισης και προσέγγισης με γνώμονα τα ανθρώπινα δικαιώματα μεταξύ των διαφόρων φορέων ασφαλείας του Νίγηρα στην καταπολέμηση της τρομοκρατίας και του οργανωμένου εγκλήματος.
               Άρθρο 3
               Καθήκοντα
               1.   Προκειμένου να εκπληρώσει τους στόχους του άρθρου 2, η EUCAP Sahel Niger:

                           α)

                           είναι έτοιμη να υποστηρίξει τον καθορισμό και την υλοποίηση μιας στρατηγικής ασφαλείας του Νίγηρα, ενώ θα συνεχίσει να συμβουλεύει και να συνδράμει όσον αφορά την υλοποίηση της διάστασης ασφάλειας της στρατηγικής του Νίγηρα για την ασφάλεια και την ανάπτυξη στο βόρειο τμήμα της χώρας·

                           β)

                           διευκολύνει το συντονισμό των περιφερειακών και διεθνών έργων για τη στήριξη του Νίγηρα στην καταπολέμηση της τρομοκρατίας και του οργανωμένου εγκλήματος·

                           γ)

                           ενισχύει το κράτος δικαίου μέσω της ανάπτυξης της ικανότητας εγκληματολογικής έρευνας, και στο πλαίσιο αυτό αναπτύσσει και υλοποιεί κατάλληλα προγράμματα κατάρτισης·

                           δ)

                           υποστηρίζει την ανάπτυξη της βιωσιμότητας των δυνάμεων ασφαλείας και άμυνας του Νίγηρα·

                           ε)

                           συμβάλλει στον προσδιορισμό, τον προγραμματισμό και την εφαρμογή έργων στον τομέα της ασφάλειας.

                     2.   Η EUCAP Sahel Niger επικεντρώνεται στις δράσεις της παραγράφου 1 που βελτιώνουν τον έλεγχο επί της επικρατείας του Νίγηρα, σε συνεργασία με τις ένοπλες δυνάμεις της χώρας.
               3.   Η EUCAP Sahel Niger δεν έχει εκτελεστικές αρμοδιότητες.»

               2)

               Το άρθρο 4 τροποποιείται ως εξής:

                           α)

                           η παράγραφος 3 αντικαθίσταται από το ακόλουθο κείμενο:
                           «3.   Η διάρθρωση της αποστολής EUCAP Sahel Niger γίνεται σύμφωνα με τα έγγραφα σχεδιασμού της»·

                           β)

                           η παράγραφος 4 διαγράφεται.

               3)

               Το άρθρο 6 τροποποιείται ως εξής:

                           α)

                           παρεμβάλλεται η ακόλουθη παράγραφος:
                           «1α.   Ο αρχηγός αποστολής εκπροσωπεί την EUCAP Sahel Niger στην περιοχή δράσης της. Ο αρχηγός αποστολής μπορεί να αναθέτει διαχειριστικά καθήκοντα σε θέματα προσωπικού και οικονομικής φύσεως στα μέλη της EUCAP Sahel Niger, υπό τη γενική ευθύνη του.»·

                           β)

                           η παράγραφος 3 αντικαθίσταται από το ακόλουθο κείμενο:
                           «3.   O αρχηγός αποστολής δίδει εντολές προς το σύνολο του προσωπικού της αποστολής EUCAP Sahel Niger, συμπεριλαμβανομένου του γραφείου υποστήριξης στις Βρυξέλλες, με στόχο την αποτελεσματική διεξαγωγή της EUCAP Sahel Niger στο θέατρο των επιχειρήσεων, αναλαμβάνοντας τον συντονισμό και την καθημερινή διαχείριση της αποστολής και ακολουθώντας τις εντολές στρατηγικού επιπέδου του διοικητή μη στρατιωτικών επιχειρήσεων.»·

                           γ)

                           οι παράγραφοι 4 και 8 διαγράφονται·

               4)

               Στο άρθρο 7, η παράγραφος 4 αντικαθίσταται από το ακόλουθο κείμενο:
               «4.   Οι όροι εργασίας, τα δικαιώματα και οι υποχρεώσεις για το διεθνές και τοπικό προσωπικό καθορίζονται στις συμβάσεις μεταξύ της EUCAP Sahel Niger και των ενδιαφερομένων μελών του προσωπικού.».

               5)

               Στο άρθρο 11, η παράγραφος 5 αντικαθίσταται από το ακόλουθο κείμενο:
               «5.   Ο αρχηγός αποστολής εξασφαλίζει την προστασία των διαβαθμισμένων πληροφοριών της ΕΕ σύμφωνα με την απόφαση 2013/488/ΕΕ (3).

                  (3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της (ΕΕ L 274 της 15.10.2013, σ. 1).»."

               6)

               Παρεμβάλλεται το ακόλουθο άρθρο:
               «Άρθρο 12α
               Νομικές ρυθμίσεις
               Η EUCAP Sahel Niger έχει την ικανότητα να αγοράζει υπηρεσίες και προμήθειες, να συνάπτει συμβάσεις και να συμφωνεί διοικητικές ρυθμίσεις, να απασχολεί προσωπικό, να διατηρεί τραπεζικούς λογαριασμούς, να αγοράζει και να διαθέτει περιουσιακά στοιχεία και να εξοφλεί τα χρέη της, καθώς και να είναι διάδικος, στον βαθμό που απαιτείται για την εφαρμογή της παρούσας απόφασης.».

               7)

               Το άρθρο 13 αντικαθίσταται από το ακόλουθο κείμενο:
               «Άρθρο 13
               Οικονομικές ρυθμίσεις
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUCAP Sahel Niger για την περίοδο από 16 Ιουλίου 2012 έως 31 Οκτωβρίου 2013 ανέρχεται σε 8 700 000 EUR.
               Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUCAP Sahel Niger για την περίοδο από 1ης Νοεμβρίου 2013 έως 15 Ιουλίου 2014 ανέρχεται σε 6 500 000 EUR.
               Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUCAP Sahel Niger για την περίοδο από 16 Ιουλίου 2014 έως 15 Ιουλίου 2015 ανέρχεται σε 9 155 000 EUR.
               2.   Η διαχείριση όλων των δαπανών γίνεται σύμφωνα με τις διαδικασίες και τους κανόνες που εφαρμόζονται για τον γενικό προϋπολογισμό της Ένωσης. Επιτρέπεται να υποβάλλουν προσφορά για συμβάσεις υπήκοοι τρίτων κρατών και υπήκοοι του κράτους υποδοχής. Υπό την επιφύλαξη της έγκρισης της Επιτροπής, η EUCAP Sahel Niger μπορεί να συνάπτει τεχνικούς διακανονισμούς με τα κράτη μέλη, το κράτος υποδοχής, τα συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμού, υπηρεσιών και εγκαταστάσεων στην EUCAP Sahel Niger.
               3.   Η EUCAP Sahel Niger είναι υπεύθυνη για την εκτέλεση του προϋπολογισμού της. Προς τούτο, η EUCAP Sahel Niger υπογράφει σύμβαση με την Επιτροπή.
               4.   Με την επιφύλαξη των διατάξεων της συμφωνίας μεταξύ της Ευρωπαϊκής Ένωσης και της Δημοκρατίας του Νίγηρα σχετικά με το καθεστώς της αποστολής CSDP της Ευρωπαϊκής Ένωσης στον Νίγηρα (EUCAP Sahel Niger) (4), η EUCAP Sahel Niger είναι υπεύθυνη για κάθε απαίτηση και υποχρέωση που προκύπτει από την εκτέλεση της εντολής της από τις 16 Ιουλίου 2014, με την εξαίρεση των απαιτήσεων που αφορούν σοβαρό παράπτωμα του αρχηγού της αποστολής, για το οποίο αυτός/-ή φέρει την ευθύνη.
               5.   Η υλοποίηση των χρηματοοικονομικών ρυθμίσεων πραγματοποιείται με την επιφύλαξη της ιεραρχίας, όπως προβλέπεται στα άρθρα 4, 5 και 6 και τις επιχειρησιακές απαιτήσεις της EUCAP Sahel Niger, συμπεριλαμβανομένων της συμβατότητας του εξοπλισμού και της διαλειτουργικότητας των ομάδων της.
               6.   Οι δαπάνες είναι επιλέξιμες από τις 16 Ιουλίου 2012.

                  (4)  ΕΕ L 242 της 11.9.2013, σ. 2.»."

               8)

               Παρεμβάλλεται το ακόλουθο άρθρο:
               «Άρθρο 13α
               Μονάδα σχεδιασμού
               1.   Η EUCAP Sahel Niger διαθέτει μονάδα σχεδιασμού για τον καθορισμό και την υλοποίηση σχεδίων. Κατά περίπτωση, η EUCAP Sahel Niger διευκολύνει και παρέχει συμβουλές όσον αφορά σχέδια που υλοποιούνται από κράτη μέλη και από τρίτα κράτη, υπό την ευθύνη τους, σε τομείς που συνδέονται με την εντολή της EUCAP Sahel Niger και προάγουν τους στόχους της.
               2.   Η EUCAP Sahel Niger μπορεί να προσφεύγει στην οικονομική συνδρομή των κρατών μελών ή τρίτων κρατών για την υλοποίηση σχεδίων που θεωρούνται ότι συμπληρώνουν κατά τρόπο συνεκτικό τις άλλες δράσεις της EUCAP Sahel Niger στις ακόλουθες περιπτώσεις:

                           α)

                           το έργο προβλέπεται στο δημοσιονομικό δελτίο της παρούσας απόφασης, ή

                           β)

                           το έργο έχει ενσωματωθεί στο δημοσιονομικό δελτίο κατά τη διάρκεια της εντολής της EUCAP Sahel Niger μέσω τροποποίησης του δημοσιονομικού δελτίου κατόπιν αιτήσεως του αρχηγού αποστολής.

                     Η EUCAP Sahel Niger συνάπτει συμφωνία με τα κράτη που παρέχουν την οικονομική συνδρομή, η οποία ρυθμίζει, ιδίως, τους ειδικούς όρους σχετικά με την εξέταση κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων της EUCAP Sahel Niger κατά τη διαχείριση των κεφαλαίων που τίθενται στη διάθεσή του από τα εν λόγω κράτη. Τα κράτη που παρέχουν την οικονομική συνδρομή δεν μπορούν επ' ουδενί να καθιστούν υπεύθυνους την Ένωση ή την ΥΕ για πράξεις ή παραλείψεις της EUCAP Sahel Niger κατά τη χρησιμοποίηση των κεφαλαίων τους.
               3.   Η ΕΠΑ συμφωνεί με την αποδοχή χρηματοδοτικής συνεισφοράς τρίτων κρατών στη μονάδα σχεδιασμού.».

               9)

               Στο άρθρο 15, η «απόφαση 2011/292/ΕΕ» αντικαθίσταται από την «απόφαση 2013/488/ΕΕ».

               10)

               Στο άρθρο 16, το δεύτερο εδάφιο αντικαθίσταται από το ακόλουθο κείμενο:
               «Εφαρμόζεται μέχρι τις 15 Ιουλίου 2016.».

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται από τις 16 Ιουλίου 2014.

      Βρυξέλλες, 22 Ιουλίου 2014.

            Για το Συμβούλιο

            H Πρόεδρος

         C. ASHTON

      (1)  Απόφαση 2012/392/ΚΕΠΠΑ του Συμβουλίου, της 16ης Ιουλίου 2012, για την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 187 της 17.7.2012, σ. 48).

      (2)  Απόφαση 2013/533/ΚΕΠΠΑ του Συμβουλίου, της 28ης Οκτωβρίου 2013, για την τροποποίηση της απόφασης 2012/392/ΚΕΠΠΑ σχετικά με την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 288 της 30.10.2013, σ. 68).


title: 2008/438/ΕΚ,ΕυͿατόμ: Απόφαση του Συμβουλίου και της Επιτροπής, της 14ης Μαΐου 2008 , για τη σύναψη του πρωτοκόλλου της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση

text:
               13.6.2008

               EL

               Επίσημη Εφημερίδα της Ευρωπαϊκής Ένωσης

               L 155/15

      ΑΠΌΦΑΣΗ ΤΟΥ ΣΥΜΒΟΥΛΊΟΥ ΚΑΙ ΤΗΣ ΕΠΙΤΡΟΠΉΣ

   της 14ης Μαΐου 2008
   για τη σύναψη του πρωτοκόλλου της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση
   (2008/438/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, ΚΑΙ Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310, σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση και το άρθρο 300 παράγραφος 3 δεύτερο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερο εδάφιο,
   την πράξη προσχώρησης της Βουλγαρίας και της Ρουμανίας, και ιδίως το άρθρο 6 παράγραφος 2,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου (1),
   την έγκριση του Συμβουλίου δυνάμει του άρθρου 101 της συνθήκης για την ίδρυση της Ευρωπαϊκής Κοινότητας Ατομικής Ενέργειας,
   Εκτιμώντας τα ακόλουθα:

               (1)

               Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση, υπεγράφη εξ ονόματος της Ευρωπαϊκής Κοινότητας και των κρατών μελών της στις 18 Φεβρουαρίου 2008 σύμφωνα με την απόφαση του Συμβουλίου 2008/273/ΕΚ (2).

               (2)

               Εν αναμονή της θέσης του σε ισχύ, το πρωτόκολλο εφαρμόσθηκε σε προσωρινή βάση από την ημερομηνία προσχώρησης.

               (3)

               Το πρωτόκολλο θα πρέπει να συναφθεί,

         ΑΠΟΦΑΣΙΖΟΥΝ:
   Άρθρο 1
   Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση, εγκρίνεται εξ ονόματος της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και των κρατών μελών.
   Το κείμενο του πρωτοκόλλου επισυνάπτεται στην παρούσα απόφαση (3).
   Άρθρο 2
   Ο πρόεδρος του Συμβουλίου καταθέτει, εξ ονόματος της Ευρωπαϊκής Κοινότητας και των κρατών μελών της, την πράξη έγκρισης που προβλέπεται στο άρθρο 11 του πρωτοκόλλου. Ο πρόεδρος της Επιτροπής καταθέτει ταυτόχρονα την πράξη έγκρισης εξ ονόματος της Ευρωπαϊκής Κοινότητας Ατομικής Ενέργειας.

      Βρυξέλλες, 14 Μαΐου 2008.

            Για το Συμβούλιο

            Ο Πρόεδρος

         A. BAJUK

            Για την Επιτροπή

            Ο Πρόεδρος

         José Manuel BARROSO

      (1)  Γνώμη της 23ης Απριλίου 2008 (δεν έχει δημοσιευτεί ακόμα στην Επίσημη Εφημερίδα).

      (2)  ΕΕ L 99 της 10.4.2008, σ. 1.

      (3)  ΕΕ L 99 της 10.4.2008, σ. 2.


title: Απόφαση της Μόνιμης Επιτροπής των κρατών της ΕΖΕΣ αριθ. 1/2011/ΜΕ, της 29ης Σεπτεμβρίου 2011 , σχετικά με τον λογιστικό έλεγχο προγραμμάτων και έργων βάσει του χρηματοδοτικού μηχανισμού (2009-2014)

text:
               22.12.2011

               EL

               Επίσημη Εφημερίδα της Ευρωπαϊκής Ένωσης

               L 341/67

         ΑΠΌΦΑΣΗ ΤΗΣ ΜΌΝΙΜΗΣ ΕΠΙΤΡΟΠΉΣ ΤΩΝ ΚΡΑΤΏΝ ΤΗΣ ΕΖΕΣ
   αριθ. 1/2011/ΜΕ
   της 29ης Σεπτεμβρίου 2011
   σχετικά με τον λογιστικό έλεγχο προγραμμάτων και έργων βάσει του χρηματοδοτικού μηχανισμού (2009-2014)
   Η ΜΟΝΙΜΗ ΕΠΙΤΡΟΠΗ ΤΩΝ ΚΡΑΤΩΝ ΤΗΣ ΕΖΕΣ,
   Έχοντας υπόψη τη συμφωνία για τον Ευρωπαϊκό Οικονομικό Χώρο, εφεξής «συμφωνία για τον ΕΟΧ»,
   Έχοντας υπόψη τη συμφωνία μεταξύ της Ευρωπαϊκής Ένωσης, της Ισλανδίας, του Πριγκιπάτου του Λιχτενστάιν και του Βασιλείου της Νορβηγίας για τη θέσπιση χρηματοδοτικού μηχανισμού ΕΟΧ 2009-2014,
   Έχοντας υπόψη το πρωτόκολλο 38β του χρηματοδοτικού μηχανισμού του ΕΟΧ που έχει ενσωματωθεί στη συμφωνία για τον ΕΟΧ με την προαναφερόμενη συμφωνία μεταξύ της Ευρωπαϊκής Ένωσης, της Ισλανδίας, του Πριγκιπάτου του Λιχτενστάιν και του Βασιλείου της Νορβηγίας για τη θέσπιση χρηματοδοτικού μηχανισμού του ΕΟΧ 2009-2014,
   Έχοντας υπόψη τη συμφωνία μεταξύ του Βασιλείου της Νορβηγίας και της Ευρωπαϊκής Κοινότητας σχετικά με τη θέσπιση νορβηγικού χρηματοδοτικού μηχανισμού για την περίοδο 2009-2014,
   Έχοντας υπόψη την απόφαση της μόνιμης επιτροπής των χωρών της ΕΖΕΣ αριθ. 5/2010/ΜΕ, της 9ης Δεκεμβρίου 2010, για την τροποποίηση της απόφασης της μόνιμης επιτροπής των χωρών της ΕΖΕΣ αριθ. 4/2004/ΜΕ για τη σύσταση επιτροπής χρηματοδοτικού μέσου (1),
   Έχοντας υπόψη την απόφαση της μόνιμης επιτροπής των κρατών της ΕΖΕΣ αριθ. 6/2010/ΜΕ, της 9ης Δεκεμβρίου 2010, για την επέκταση των καθηκόντων του γραφείου για τον χρηματοδοτικό μηχανισμό του ΕΟΧ και τον νορβηγικό χρηματοδοτικό μηχανισμό (2),
   Έχοντας υπόψη την απόφαση αριθ. 5/2002 της Επιτροπής Εποπτεύουσας Αρχής/Δικαστηρίου της 23ης Οκτωβρίου 2002 σχετικά με την εντολή της επιτροπής ελεγκτών της ΕΖΕΣ («των τριών»),
   ΑΠΟΦΑΣΙΣΕ ΤΑ ΕΞΗΣ:
   Άρθρο 1
   Η επιτροπή ελεγκτών ενεργεί ως ανώτατη αρχή για τον λογιστικό έλεγχο προγραμμάτων και έργων που πραγματοποιούνται στο πλαίσιο του χρηματοδοτικού μηχανισμού του ΕΟΧ 2009-2014 (εφεξής «χρηματοδοτικός μηχανισμός ΕΟΧ»). Ο εν λόγω έλεγχος περιλαμβάνει τον λογιστικό έλεγχο προγραμμάτων και έργων στα δικαιούχα κράτη, τη διαχείριση προγραμμάτων και έργων από τα δικαιούχα κράτη και την εφαρμογή του χρηματοδοτικού μηχανισμού ΕΟΧ. Η επιτροπή ελεγκτών ελέγχει επίσης το γραφείο για τον χρηματοδοτικό μηχανισμό όσον αφορά τον χρηματοδοτικό μηχανισμό του ΕΟΧ.
   Άρθρο 2
   Η επιτροπή ελεγκτών συνίσταται από υπηκόους των κρατών της ΕΖΕΣ που αποτελούν συμβαλλόμενα μέρη της συμφωνίας για τον ΕΟΧ, οι οποίοι ανήκουν, κατά προτίμηση, στα ανώτατα όργανα ελέγχου των κρατών της ΕΖΕΣ. Οφείλουν να παρέχουν πλήρη εγγύηση ανεξαρτησίας. Οι υπάλληλοι της ΕΖΕΣ δεν μπορούν να διορισθούν ελεγκτές έως ότου παρέλθει διάστημα τριών ετών από το πέρας της απασχόλησής τους σε οιαδήποτε όργανα της ΕΖΕΣ.
   Άρθρο 3
   Τα μέλη της επιτροπής ελεγκτών που διενεργούν λογιστικούς ελέγχους σύμφωνα με το άρθρο 1 είναι τα ίδια με εκείνα τα πρόσωπα που καθορίζονται στην απόφαση αριθ. 1 της Επιτροπής Εποπτεύουσας Αρχής/Δικαστηρίου της 26ης Μαΐου 2010 για τον διορισμό των μελών της επιτροπής ελεγκτών της ΕΖΕΣ («των τριών»), και διορίζονται για το ίδιο χρονικό διάστημα. Μετά τη λήξη της θητείας τους τα μέλη της επιτροπής ελεγκτών που διενεργούν λογιστικούς ελέγχους σύμφωνα με το άρθρο 1 θα είναι τα πρόσωπα που διορίζονται από την Επιτροπή Εποπτεύουσας Αρχής/Δικαστηρίου.
   Άρθρο 4
   Τα μέλη της επιτροπής ελεγκτών ασκούν τα καθήκοντά τους με πλήρη ανεξαρτησία.
   Άρθρο 5
   Τα μέλη της επιτροπής ελεγκτών συνεργάζονται στενά με το άτομο ή τα άτομα στα οποία έχει ανατεθεί η διενέργεια των αντίστοιχων ελέγχων βάσει του νορβηγικού χρηματοδοτικού μηχανισμού για την περίοδο 2009-2014, στο πλαίσιο των ελέγχων δραστηριοτήτων που σχετίζονται και με τους δύο χρηματοδοτικούς μηχανισμούς.
   Άρθρο 6
   Το κόστος κάθε κατάλληλου και αναλογικού ελέγχου που αναφέρεται στο άρθρο 1, βαρύνει τον διοικητικό προϋπολογισμό του χρηματοδοτικού μηχανισμού ΕΟΧ. Η μόνιμη επιτροπή εγκρίνει, κατόπιν πρότασης της επιτροπής ελεγκτών και σύστασης της επιτροπής χρηματοδοτικού μηχανισμού, το ποσό που χορηγείται για αυτόν τον σκοπό.
   Άρθρο 7
   Η επιτροπή ελεγκτών μπορεί να προσλάβει εξωτερικούς εμπειρογνώμονες για να τη συνδράμουν στο έργο της. Οι εξωτερικοί εμπειρογνώμονες πρέπει να ανταποκρίνονται στις ίδιες απαιτήσεις περί ανεξαρτησίας και να επιτελούν το ίδιο καθήκον συνεργασίας που προβλέπεται στο άρθρο 6, όπως και τα μέλη της επιτροπής ελεγκτών.
   Άρθρο 8
   Η επιτροπή ελεγκτών ενημερώνει το ΚΠΑ και υποβάλλει εκθέσεις στη μόνιμη επιτροπή των κρατών της ΕΖΕΣ σχετικά με τον λογιστικό έλεγχο που αναφέρεται στο άρθρο 1. Μπορεί δε να υποβάλλει προτάσεις για την ανάληψη δράσης.
   Άρθρο 9
   Η επιτροπή ελεγκτών προτείνει τους δικούς της όρους αναφοράς όσον αφορά τον λογιστικό έλεγχο που αναφέρεται στο άρθρο 1 και τους υποβάλει για έγκριση, μετά από διαβούλευση με το ΚΠΑ, στη μόνιμη επιτροπή των κρατών της ΕΖΕΣ.
   Άρθρο 10
   Η παρούσα απόφαση εφαρμόζεται αμέσως.
   Άρθρο 11
   Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

      Βρυξέλλες, 29 Σεπτεμβρίου 2011.

            Για τη Μόνιμη Επιτροπή

            Ο Πρόεδρος

         Kurt JÄGER

            Ο Γενικός Γραμματέας

         Kåre BRYN

      (1)  ΕΕ L 78 της 24.3.2011, σ. 57.

      (2)  ΕΕ L 78 της 24.3.2011, σ. 58.


title: Απόφαση 2012/308/ΚΕΠΠΑ του Συμβουλίου, της 26ης Απριλίου 2012 , σχετικά με την προσχώρηση της Ευρωπαϊκής Ένωσης στο Σύμφωνο Φιλίας και Συνεργασίας στη Νοτιοανατολική Ασία

text:
               15.6.2012

               EL

               Επίσημη Εφημερίδα της Ευρωπαϊκής Ένωσης

               L 154/1

         ΑΠΌΦΑΣΗ 2012/308/ΚΕΠΠΑ ΤΟΥ ΣΥΜΒΟΥΛΊΟΥ
   της 26ης Απριλίου 2012
   σχετικά με την προσχώρηση της Ευρωπαϊκής Ένωσης στο Σύμφωνο Φιλίας και Συνεργασίας στη Νοτιοανατολική Ασία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37 σε συνδυασμό με το άρθρο 31 παράγραφος 2,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 209 και 212 σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 δεύτερο εδάφιο,
   Έχοντας υπόψη την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Το Σύμφωνο Φιλίας και Συνεργασίας στη Νοτιοανατολική Ασία («Σύμφωνο») υπογράφηκε από τη Δημοκρατία της Ινδονησίας, τη Μαλαισία, τη Δημοκρατία των Φιλιππίνων, τη Δημοκρατία της Σιγκαπούρης και το Βασίλειο της Ταϊλάνδης στις 24 Φεβρουαρίου 1976. Έκτοτε, τα ακόλουθα κράτη κατέστησαν επίσης συμβαλλόμενα μέρη στο Σύμφωνο: το Μπρουνέι Νταρουσαλάμ, το Βασίλειο της Καμπότζης, η Λαϊκή Δημοκρατία του Λάος, το Μιανμάρ/Μπούρμα, η Σοσιαλιστική Δημοκρατία του Βιετνάμ, το ανεξάρτητο κράτος της Παπουασίας-Νέας Γουινέας, η Λαϊκή Δημοκρατία της Κίνας, η Δημοκρατία της Ινδίας, η Ιαπωνία, η Ισλαμική Δημοκρατία του Πακιστάν, η Δημοκρατία της Κορέας, η Ρωσική Ομοσπονδία, η Νέα Ζηλανδία, η Μογγολία, η Κοινοπολιτεία της Αυστραλίας, η Γαλλική Δημοκρατία, η Λαϊκή Δημοκρατία του Ανατολικού Τιμόρ, η Λαϊκή Δημοκρατία του Μπανγκλαντές, η Σοσιαλιστική Δημοκρατία της Σρι Λάνκα, η Λαϊκή Δημοκρατία της Κορέας, οι Ηνωμένες Πολιτείες της Αμερικής, η Τουρκική Δημοκρατία και ο Καναδάς.

               (2)

               Το Σύμφωνο αποσκοπεί στην προώθηση της ειρήνης, της σταθερότητας και της συνεργασίας στην περιοχή αυτή. Για τον σκοπό αυτό, επιδιώκει την ειρηνική διευθέτηση των διαφορών, τη διατήρηση της ειρήνης, την πρόληψη των συγκρούσεων και την ενίσχυση της ασφάλειας στη Νοτιοανατολική Ασία. Έτσι, οι κανόνες και οι αρχές που προβλέπονται στο Σύμφωνο ανταποκρίνονται στους στόχους της κοινής εξωτερικής πολιτικής και πολιτικής ασφαλείας της Ένωσης.

               (3)

               Επίσης, το Σύμφωνο προβλέπει την ενίσχυση της συνεργασίας στον οικονομικό, εμπορικό, κοινωνικό, τεχνικό και επιστημονικό τομέα, καθώς και την επιτάχυνση της οικονομικής μεγέθυνσης στην περιοχή αυτή με την προώθηση της μεγαλύτερης αξιοποίησης της γεωργίας και των βιομηχανιών των υπηκόων της Νοτιοανατολικής Ασίας, την επέκταση των εμπορικών τους συναλλαγών και τη βελτίωση των οικονομικών τους υποδομών. Ως εκ τούτου, το Σύμφωνο προωθεί τη συνεργασία με τις αναπτυσσόμενες χώρες αυτής της περιοχής, καθώς και την οικονομική, χρηματοοικονομική και τεχνική συνεργασία με άλλες χώρες εκτός από τις αναπτυσσόμενες.

               (4)

               Το Συμβούλιο, στη συνοδό του στις 4 και 5 Δεκεμβρίου 2006, εξουσιοδότησε την προεδρία και την Επιτροπή να διαπραγματευτούν την προσχώρηση της Ένωσης και της Ευρωπαϊκής Κοινότητας στο Σύμφωνο.

               (5)

               Με επιστολή της 7ης Δεκεμβρίου 2006, η Ένωση και η Ευρωπαϊκή Κοινότητα ενημέρωσαν την Καμπότζη, με την ιδιότητά της ως συντονιστή των σχέσεων με την Ένωση στο πλαίσιο του ASEAN, για την απόφασή τους να υποβάλουν αίτηση προσχώρησης στο Σύμφωνο, με την επιφύλαξη της τήρησης των αρχών που περιγράφονται στην επιστολή.

               (6)

               Στις 28 Μαΐου 2009, η Ταϊλάνδη, τότε πρόεδρος του ASEAN, δήλωσε την συναίνεση όλων των κρατών της Νοτιοανατολικής Ασίας για την προσχώρηση της Ένωσης και της Ευρωπαϊκής Κοινότητας στο Σύμφωνο, με την επιφύλαξη της έναρξης ισχύος του τρίτου πρωτοκόλλου του Συμφώνου.

               (7)

               Το τρίτο πρωτόκολλο του Συμφώνου, που υπογράφηκε στις 23 Ιουλίου 2010, προβλέπει την προσχώρηση περιφερειακών οργανισμών στο Σύμφωνο.

               (8)

               Επομένως, η Ένωση θα πρέπει να προσχωρήσει στο Σύμφωνο μετά την έναρξη ισχύος του τρίτου πρωτοκόλλου του Συμφώνου,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προσχώρηση της Ένωσης στο Σύμφωνο Φιλίας και Συνεργασίας στη Νοτιοανατολική Ασία εγκρίνεται εξ ονόματος της Ένωσης.
   Τα κείμενα του Συμφώνου και των τριών τροποποιητικών πρωτοκόλλων του, καθώς και η πράξη προσχώρησης της Ένωσης στο Σύμφωνο, επισυνάπτονται στην παρούσα απόφαση.
   Άρθρο 2
   Το Συμβούλιο εξουσιοδοτεί την Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας να υπογράψει και να καταθέσει την πράξη προσχώρησης στο Σύμφωνο εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 26 Απριλίου 2012.

            Για το Συμβούλιο

            Ο Πρόεδρος

         M. BØDSKOV

      ΜΕΤΑΦΡΑΣΗ
      Σύμφωνο Φιλίας και Συνεργασίας στη Νοτιοανατολική Ασία Ινδονησία, 24 Φεβρουαρίου 1976
      Τα υψηλά συμβαλλόμενα μέρη:
      ΕΧΟΝΤΑΣ ΕΠΙΓΝΩΣΗ των υφιστάμενων ιστορικών, γεωγραφικών και πολιτιστικών δεσμών που συνδέουν τους λαούς τους,
      ΠΡΟΣΠΑΘΩΝΤΑΣ να προαγάγουν την περιφερειακή ειρήνη και σταθερότητα με την εξασφάλιση του σεβασμού της δικαιοσύνης και του κράτους δικαίου και την ενίσχυση της περιφερειακής προσαρμοστικότητας στις σχέσεις τους,
      ΕΠΙΘΥΜΩΝΤΑΣ να ενισχύσουν την ειρήνη, φιλία και αμοιβαία συνεργασία σε θέματα που επηρεάζουν την Νοτιοανατολική Ασία σύμφωνα με το πνεύμα και τις αρχές του Χάρτη των Ηνωμένων Εθνών, τις δέκα αρχές που εγκρίθηκαν από τη διάσκεψη Ασίας-Αφρικής στο Bandung στις 25 Απριλίου 1955, τη δήλωση του Συνδέσμου κρατών της Νοτιοανατολικής Ασίας που υπογράφθηκε στη Μπανγκόκ στις 8 Αυγούστου 1967, και τη δήλωση που υπογράφθηκε στην Κουάλα Λουμπούρ στις 27 Νοεμβρίου 1971,
      ΕΧΟΝΤΑΣ ΤΗΝ ΠΕΠΟΙΘΗΣΗ ότι η διευθέτηση των διαφορών ή των συγκρούσεων μεταξύ των χωρών τους θα πρέπει να διέπεται από ορθολογικότερες, αποτελεσματικότερες και επαρκώς ευέλικτες διαδικασίες ώστε να αποφεύγονται αρνητικές στάσεις που μπορεί να θέσουν σε κίνδυνο ή να εμποδίσουν τη συνεργασία τους,
      ΕΧΟΝΤΑΣ ΠΕΙΣΘΕΙ για την ανάγκη συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας, για την επίτευξη παγκόσμιας ειρήνης, σταθερότητας και αρμονίας,
      ΣΥΜΦΩΝΟΥΝ ΠΑΝΗΓΥΡΙΚΑ να συνάψουν Σύμφωνο Φιλίας και Συνεργασίας ως εξής:
      1.1.1.1.   ΚΕΦΑΛΑΙΟ I: ΣΚΟΠΟΣ ΚΑΙ ΑΡΧΕΣ
      Άρθρο 1
      Ο σκοπός του παρόντος Συμφώνου είναι η προώθηση της διαρκούς ειρήνης, φιλίας και συνεργασίας μεταξύ των λαών τους, ώστε να είναι πιο ισχυροί, πιο αλληλέγγυοι και να αναπτύσσουν στενότερες σχέσεις μεταξύ τους,
      Άρθρο 2
      Στις αμοιβαίες σχέσεις τους, τα υψηλά συμβαλλόμενα μέρη καθοδηγούνται από τις ακόλουθες θεμελιώδεις αρχές:

                  α)

                  τον αμοιβαίο σεβασμό της ανεξαρτησίας, κυριαρχίας, ισότητας, εδαφικής ακεραιότητας και εθνικής ταυτότητας όλων των εθνών·

                  β)

                  το δικαίωμα κάθε κράτους να υφίσταται χωρίς εξωτερικές παρεμβολές, ανατροπές ή εξαναγκασμούς·

                  γ)

                  τη μη ανάμειξη στις εσωτερικές υποθέσεις άλλων κρατών·

                  δ)

                  τη διευθέτηση διαφορών ή συγκρούσεων με ειρηνικά μέσα·

                  ε)

                  τη μη προσφυγή στην απειλή ή τη χρήση βίας·

                  στ)

                  την αποτελεσματική συνεργασία μεταξύ τους.

            1.1.1.2.   ΚΕΦΑΛΑΙΟ II: ΦΙΛΙΑ
      Άρθρο 3
      Σύμφωνα με τους σκοπούς του παρόντος Συμφώνου, τα υψηλά συμβαλλόμενα μέρη προσπαθούν να αναπτύσσουν και να ενισχύουν τους παραδοσιακούς, πολιτιστικούς και ιστορικούς δεσμούς φιλίας, καλής γειτονίας και συνεργασίας που τα συνδέουν και εκπληρώνουν καλή τη πίστη τις υποχρεώσεις που έχουν αναληφθεί στο πλαίσιο του παρόντος Συμφώνου. Για τη βελτίωση της μεταξύ τους κατανόησης, τα υψηλά συμβαλλόμενα μέρη ενθαρρύνουν και διευκολύνουν τις επαφές και τις σχέσεις μεταξύ των λαών τους.
      1.1.1.3.   ΚΕΦΑΛΑΙΟ III: ΣΥΝΕΡΓΑΣΙΑ
      Άρθρο 4
      Τα υψηλά συμβαλλόμενα μέρη προωθούν ενεργό συνεργασία στον οικονομικό, κοινωνικό, τεχνικό, επιστημονικό και διοικητικό τομέα, καθώς και σε θέματα κοινών ιδανικών και επιδιώξεων όσον αφορά τη διεθνή ειρήνη και ην περιφερειακή σταθερότητα, καθώς και σε όλα τα άλλα θέματα κοινού συμφέροντος.
      Άρθρο 5
      Σύμφωνα με το άρθρο 4, τα υψηλά συμβαλλόμενα μέρη καταβάλλουν μέγιστες προσπάθειες, σε πολυμερές και διμερές επίπεδο, με βάση τις αρχές της ισότητας, της μη επιβολής διακρίσεων και του αμοιβαίου οφέλους.
      Άρθρο 6
      Τα υψηλά συμβαλλόμενα μέρη συνεργάζονται για την επιτάχυνση της οικονομικής μεγέθυνσης στην περιοχή αυτή, ώστε να ενισχυθούν οι βάσεις για ευημερούσα και ειρηνική κοινότητα εθνών στην Νοτιοανατολική Ασία. Για τον σκοπό αυτό, προωθούν την αποτελεσματικότερη αξιοποίηση της γεωργίας και της βιομηχανίας τους, την επέκταση των εμπορικών τους συναλλαγών και τη βελτίωση των οικονομικών τους υποδομών για το αμοιβαίο όφελος των λαών τους. Επομένως, συνεχίζουν να διερευνούν όλες τις δυνατότητες στενής και επωφελούς συνεργασίας με άλλα κράτη, καθώς και με διεθνείς και περιφερειακούς οργανισμούς εκτός της περιοχής.
      Άρθρο 7
      Τα υψηλά συμβαλλόμενα μέρη ενισχύουν την οικονομική τους συνεργασία για την επίτευξη κοινωνικής δικαιοσύνης και τη βελτίωση των συνθηκών διαβίωσης των λαών της περιοχής. Για τον σκοπό αυτό, θεσπίζουν κατάλληλες περιφερειακές στρατηγικές στον τομέα της οικονομικής ανάπτυξης και της αμοιβαίας συνδρομής.
      Άρθρο 8
      Τα υψηλά συμβαλλόμενα μέρη προσπαθούν να επιτύχουν όσο το δυνατό στενότερη συνεργασία σε ευρύτερη κλίμακα και αμοιβαία παροχή βοήθειας με τη μορφή υποδομών κατάρτισης και έρευνας στον κοινωνικό, πολιτιστικό, τεχνικό, επιστημονικό και διοικητικό τομέα.
      Άρθρο 9
      Τα υψηλά συμβαλλόμενα μέρη καταβάλλουν προσπάθειες για να ενθαρρύνουν τη συνεργασία για την επίτευξη ειρήνης, αρμονίας και σταθερότητας στην περιοχή αυτή. Για τον σκοπό αυτό, τα υψηλά συμβαλλόμενα μέρη διατηρούν τακτικές επαφές και διενεργούν διαβουλεύσεις μεταξύ τους σχετικά με διεθνή και περιφερειακά θέματα προκειμένου να συντονίζουν τις γνώμες, τις δράσεις και τις πολιτικές τους.
      Άρθρο 10
      Κάθε υψηλό συμβαλλόμενο μέρος δεν συμμετέχει, με κανένα τρόπο και με καμία μορφή, σε οποιαδήποτε δραστηριότητα αντιπροσωπεύει απειλή για την πολιτική και οικονομική σταθερότητα, κυριαρχία ή για την εδαφική ακεραιότητα ενός άλλου υψηλού συμβαλλόμενου μέρους.
      Άρθρο 11
      Τα υψηλά συμβαλλόμενα μέρη προσπαθούν να ενισχύσουν την αντίστοιχη εθνική τους προσαρμοστικότητα στον πολιτικό, οικονομικό, κοινωνικό και πολιτιστικό τους τομέα, καθώς και στον τομέα της ασφάλειας σύμφωνα με τα αντίστοιχα ιδανικά και τις αντίστοιχες επιδιώξεις τους, χωρίς εξωτερικές παρεμβολές ούτε ανατρεπτικές δραστηριότητες με σκοπό τη διαφύλαξη της αντίστοιχης εθνικής τους ταυτότητας.
      Άρθρο 12
      Τα υψηλά συμβαλλόμενα μέρη, για να επιτύχουν περιφερειακή ευημερία και ασφάλεια, προσπαθούν να συνεργάζονται σε όλους τους τομείς για την προώθηση της περιφερειακής προσαρμοστικότητας, με βάση τις αρχές της αυτοπεποίθησης, της αυτονομίας, του αμοιβαίου σεβασμού, της συνεργασίας και της αλληλεγγύης, που θα αποτελέσουν τις βάσεις για μια ισχυρή και βιώσιμη κοινότητα εθνών στην Νοτιοανατολική Ασία.
      1.1.1.4.   ΚΕΦΑΛΑΙΟ IV: ΕΙΡΗΝΙΚΗ ΔΙΕΥΘΕΤΗΣΗ ΔΙΑΦΟΡΩΝ
      Άρθρο 13
      Τα υψηλά συμβαλλόμενα μέρη διαθέτουν την απαιτούμενη αποφασιστικότητα και καλή πίστη για να προλαμβάνουν την εμφάνιση διαφορών. Σε περίπτωση που προκύψουν διαφορές σχετικά με θέματα που τα επηρεάζουν άμεσα, ιδίως διαφορές που μπορούν να διαταράξουν την περιφερειακή ειρήνη και αρμονία, δεσμεύονται να απέχουν από την απειλή ή τη χρήση βίας και να διευθετούν πάντα τις διαφορές αυτές μεταξύ τους με φιλικές διαπραγματεύσεις.
      Άρθρο 14
      Για τη διευθέτηση διαφορών με περιφερειακές διαδικασίες, τα υψηλά συμβαλλόμενα μέρη συγκροτούν ένα ανώτατο Συμβούλιο, δηλαδή ένα μόνιμο όργανο αποτελούμενο από ένα αντιπρόσωπο, σε υπουργικό επίπεδο, από καθένα από τα υψηλά συμβαλλόμενα μέρη το οποίο έχει την υποχρέωση να λαμβάνει γνώση της ύπαρξης διαφορών ή καταστάσεων που μπορεί να διαταράξουν την περιφερειακή ειρήνη και αρμονία.
      Άρθρο 15
      Σε περίπτωση που καμία λύση δεν επιτυγχάνεται με άμεσες διαπραγματεύσεις, το ανώτατο Συμβούλιο λαμβάνει γνώση της διαφοράς ή της κατάστασης και συνιστά στα μέρη που εμπλέκονται στη διαφορά κατάλληλα μέσα διακανονισμού, όπως καλές υπηρεσίες, διαμεσολάβηση, έρευνα ή διαδικασία συμφιλίωσης. Ωστόσο, το ανώτατο Συμβούλιο μπορεί να προσφέρει τις καλές του υπηρεσίες ή, κατόπιν συμφωνίας των εμπλεκόμενων στη διαφορά μερών, μετατρέπεται σε επιτροπή διαμεσολάβησης, έρευνας ή συμφιλίωσης. Όποτε κρίνεται αναγκαίο, το ανώτατο Συμβούλιο συνιστά τη λήψη κατάλληλων μέτρων προκειμένου να προληφθεί η επιδείνωση της διαφοράς ή της κατάστασης.
      Άρθρο 16
      Η προηγούμενη διάταξη αυτού του κεφαλαίου δεν εφαρμόζεται σε διαφορά παρά μόνο εάν όλα τα εμπλεκόμενα μέρη στη διαφορά συμφωνήσουν για την εφαρμογή της. Ωστόσο, αυτό δεν εμποδίζει τα άλλα υψηλά συμβαλλόμενα μέρη που δεν εμπλέκονται στην εν λόγω διαφορά να προσφέρουν κάθε δυνατή βοήθεια για τη διευθέτησή της. Τα εμπλεκόμενα στη διαφορά μέρη είναι θετικά προδιατεθειμένα όσον αφορά αυτές τις προτάσεις βοήθειας.
      Άρθρο 17
      Οι διατάξεις του παρόντος Συμφώνου δεν αποκλείουν την προσφυγή στις μεθόδους ειρηνικής διευθέτησης που περιέχονται στο άρθρο 33 παράγραφος 1 του Χάρτη των Ηνωμένων Εθνών. Τα υψηλά συμβαλλόμενα μέρη τα οποία εμπλέκονται σε διαφορά, ενθαρρύνονται να λαμβάνουν πρωτοβουλίες για την επίλυσή της με φιλικές διαπραγματεύσεις προτού καταφύγουν στις άλλες διαδικασίες που προβλέπονται στον Χάρτη των Ηνωμένων Εθνών.
      1.1.1.5.   ΚΕΦΑΛΑΙΟ V: ΓΕΝΙΚΕΣ ΔΙΑΤΑΞΕΙΣ
      Άρθρο 18
      Το παρόν Σύμφωνο υπογράφεται από τη Δημοκρατία της Ινδονησίας, τη Μαλαισία, τη Δημοκρατία των Φιλιππίνων, τη Δημοκρατία της Σιγκαπούρης και το Βασίλειο της Ταϊλάνδης. Κυρώνεται σύμφωνα με τις συνταγματικές διαδικασίες κάθε υπογράφοντος κράτους. Είναι ανοικτό στην προσχώρηση άλλων κρατών της Νοτιοανατολικής Ασίας.
      Άρθρο 19
      Το παρόν Σύμφωνο τίθεται σε ισχύ την ημερομηνία κατάθεσης της πέμπτης πράξης κύρωσης στις κυβερνήσεις των υπογραφόντων κρατών οι οποίες ορίζονται ως θεματοφύλακες του παρόντος Συμφώνου και των πράξεων κύρωσης ή προσχώρησης.
      Άρθρο 20
      Το παρόν Σύμφωνο συντάσσεται στις επίσημες γλώσσες των υψηλά συμβαλλομένων μερών, που όλες είναι εξίσου αυθεντικές. Υπάρχει επίσης κοινή μετάφραση των κειμένων στην αγγλική γλώσσα, εγκεκριμένη από όλα τα υψηλά συμβαλλόμενα μέρη. Κάθε αποκλίνουσα ερμηνεία του κοινού κειμένου διευθετείται με διαπραγμάτευση.

         ΣΕ ΠΙΣΤΩΣΗ ΤΩΝ ΑΝΩΤΕΡΩ, τα υψηλά συμβαλλόμενα μέρη υπέγραψαν το παρόν Σύμφωνο και επέθεσαν τη σφραγίδα τους.
         Εγινε στο Denpasar, Μπαλί, στις εικοσιτέσσερις Φεβρουαρίου του έτους χίλια εννιακόσια εβδομήντα έξι.

         Διορθωτικό πρωτόκολλο του Συμφώνου Φιλίας και Συνεργασίας στη Νοτιοανατολική Ασία Φιλιππίνες, 15 Δεκεμβρίου 1987
         Η κυβέρνηση του Μπρουνέι Νταρουσαλάμ
         Η κυβέρνηση της Δημοκρατίας της Ινδονησίας
         Η κυβέρνηση της Μαλαισίας
         Η κυβέρνηση της Δημοκρατίας των Φιλιππίνων
         Η κυβέρνηση της Δημοκρατίας της Σιγκαπούρης
         Η κυβέρνηση του Βασιλείου της Ταϊλάνδης
         ΕΠΙΘΥΜΩΝΤΑΣ να ενισχύσουν τη συνεργασία με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας και, ιδίως, με τα γειτονικά κράτη της περιοχής της Νοτιοανατολικής Ασίας
         ΕΧΟΝΤΑΣ ΥΠΟΨΗ την παράγραφο 5 του προοιμίου του Συμφώνου Φιλίας και Συνεργασίας στη Νοτιοανατολική Ασία, που συνάφθηκε στο Denpasar, Μπαλί, στις 24 Φεβρουαρίου 1976 (εφεξής το Σύμφωνο Φιλίας), η οποία αναφέρεται στην ανάγκη συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας, για την επίτευξη παγκόσμιας ειρήνης, σταθερότητας και αρμονίας,
         ΣΥΜΦΩΝΟΥΝ ΓΙΑ ΤΑ ΑΚΟΛΟΥΘΑ:
         Άρθρο 1
         Το άρθρο 18 του Συμφώνου Φιλίας τροποποιείται ως εξής:

            «Το παρόν Σύμφωνο υπογράφεται από τη Δημοκρατία της Ινδονησίας, τη Μαλαισία, τη Δημοκρατία των Φιλιππίνων, τη Δημοκρατία της Σιγκαπούρης και το Βασίλειο της Ταϊλάνδης. Κυρώνεται σύμφωνα με τις συνταγματικές διαδικασίες κάθε υπογράφοντος κράτους.
            Είναι ανοικτό στην προσχώρηση άλλων κρατών της Νοτιοανατολικής Ασίας.
            Κράτη εκτός της Νοτιοανατολικής Ασίας μπορούν επίσης να προσχώσουν στο παρόν Σύμφωνο με τη συναίνεση όλων των κρατών της Νοτιοανατολικής Ασίας τα οποία έχουν υπογράψει το παρόν Σύμφωνο και του Μπρουνέι Νταρουσαλάμ.»

         Άρθρο 2
         Το άρθρο 14 του Συμφώνου Φιλίας τροποποιείται ως εξής:

            «Για τη διευθέτηση διαφορών με περιφερειακές διαδικασίες, τα υψηλά συμβαλλόμενα μέρη συγκροτούν ανώτατο Συμβούλιο, δηλαδή ένα μόνιμο όργανο αποτελούμενο από ένα αντιπρόσωπο, σε υπουργικό επίπεδο, από καθένα από τα υψηλά συμβαλλόμενα μέρη ο οποίος έχει την υποχρέωση να λαμβάνει γνώση της ύπαρξης διαφορών ή καταστάσεων που ενδέχεται να διαταράξουν την περιφερειακή ειρήνη και αρμονία.
            Ωστόσο, το άρθρο αυτό δεν εφαρμόζεται σε κανένα από τα κράτη εκτός της Νοτιοανατολικής Ασίας που έχουν προσχωρήσει στο παρόν Σύμφωνο, παρά μόνο εάν το κράτος αυτό είναι άμεσα εμπλεγμένο στην προς διευθέτηση με περιφερειακές διαδικασίες διαφορά.»

         Άρθρο 3
         Το παρόν πρωτόκολλο υπόκειται σε κύρωση και τίθεται σε ισχύ την ημερομηνία κατάθεσης της τελευταίας πράξης κύρωσης των υψηλά συμβαλλομένων μερών.

            Εγινε στη Μανίλα, στις δεκαπέντε Δεκεμβρίου του έτους χίλια εννιακόσια ογδόντα επτά.

         Δεύτερο διορθωτικό πρωτόκολλο του Συμφώνου Φιλίας και Συνεργασίας στη Νοτιοανατολική Ασία
         Μανίλα, Φιλιππίνες, 25 Ιουλίου 1998
         Η κυβέρνηση του Μπρουνέι Νταρουσαλάμ
         Η κυβέρνηση του Βασιλείου της Καμπότζης
         Η κυβέρνηση της Δημοκρατίας της Ινδονησίας
         Η κυβέρνηση της Λαϊκής Δημοκρατίας του Λάος
         Η κυβέρνηση της Μαλαισίας
         Η κυβέρνηση της Ενώσεως Βιρμανίας
         Η κυβέρνηση της Δημοκρατίας των Φιλιππίνων
         Η κυβέρνηση της Δημοκρατίας της Σιγκαπούρης
         Η κυβέρνηση του Βασιλείου της Ταϊλάνδης
         Η κυβέρνηση της Σοσιαλιστικής Δημοκρατίας του Βιετνάμ
         Η κυβέρνηση της Παπουασίας-Νέας Γουινέας
         Στο εξής αναφερόμενοι ως υψηλά συμβαλλόμενα μέρη:
         ΕΠΙΘΥΜΩΝΤΑΣ να εξασφαλίσουν κατάλληλη ενίσχυση της συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας και, ιδίως, με τα γειτονικά κράτη της Νοτιοανατολικής Ασίας,
         ΕΧΟΝΤΑΣ ΥΠΟΨΗ την παράγραφο 5 του προοιμίου του Συμφώνου Φιλίας και Συνεργασίας στη Νοτιοανατολική Ασία, που συνάφθηκε στο Denpasar, Μπαλί, στις 24 Φεβρουαρίου 1976 (εφεξής το Σύμφωνο Φιλίας), η οποία αναφέρεται στην ανάγκη συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας, για την επίτευξη παγκόσμιας ειρήνης, σταθερότητας και αρμονίας,
         ΣΥΜΦΩΝΟΥΝ ΓΙΑ ΤΑ ΑΚΟΛΟΥΘΑ:
         Άρθρο 1
         Το άρθρο 18 παράγραφος 3 του Συμφώνου Φιλίας τροποποιείται ως εξής:

            «Τα κράτη εκτός της Νοτιοανατολικής Ασίας μπορούν επίσης να προσχωρήσουν στο παρόν Σύμφωνο με τη συναίνεση όλων των κρατών της Νοτιοανατολικής Ασίας, συγκεκριμένα του Μπρουνέι-Νταρουσαλάμ, του Βασιλείου της Καμπότζης, της Δημοκρατίας της Ινδονησίας, της Λαϊκής Δημοκρατίας του Λάος, της Μαλαισίας, της Βιρμανίας, της Δημοκρατίας των Φιλιππίνων, της Δημοκρατίας της Σιγκαπούρης, του Βασιλείου της Ταϊλάνδης και της Σοσιαλιστικής Δημοκρατίας του Βιετνάμ.»

         Άρθρο 2
         Το παρόν πρωτόκολλο υπόκειται σε κύρωση και τίθεται σε ισχύ την ημερομηνία κατάθεσης της τελευταίας πράξης κύρωσης των υψηλά συμβαλλομένων μερών.

            Έγινε στη Μανίλα, στις είκοσι πέντε Ιουλίου του έτους χίλια εννιακόσια ενενήντα οκτώ.

         Τρίτο διορθωτικό πρωτόκολλο του Συμφώνου Φιλίας και Συνεργασίας στη Νοτιοανατολική Ασία
         Ανόι, Βιετνάμ, 23 Ιουλίου 2010
         Το Μπρουνέι Νταρουσαλάμ
         Το Βασίλειο της Καμπότζης
         Η Δημοκρατία της Ινδονησίας
         Η Λαϊκή Δημοκρατία του Λάος
         Η Μαλαισία
         Η Βιρμανία
         Η Δημοκρατία των Φιλιππίνων
         Η Δημοκρατία της Σιγκαπούρης
         Το Βασίλειο της Ταϊλάνδης
         Η Σοσιαλιστική Δημοκρατία του Βιετνάμ
         Η Κοινοπολιτεία της Αυστραλίας
         Η Λαϊκή Δημοκρατία του Μπανγκλαντές
         Η Λαϊκή Δημοκρατία της Κίνας
         Η Λαϊκή Δημοκρατία της Κορέας
         Η Γαλλική Δημοκρατία
         Η Δημοκρατίας της Ινδίας
         Η Ιαπωνία
         Η Μογγολία
         Η Νέα Ζηλανδία
         Η Ισλαμική Δημοκρατία του Πακιστάν
         Η Παπουασία-Νέα Γουινέα
         Η Δημοκρατία της Κορέας
         Η Ρωσική Ομοσπονδία
         Η Λαϊκή Σοσιαλιστική Δημοκρατία της Σρι Λάνκα
         Η Λαϊκή Δημοκρατία του Ανατολικού Τιμόρ
         Η Δημοκρατία της Τουρκίας
         Οι Ηνωμένες Πολιτείες της Αμερικής
         Στο εξής αναφερόμενοι ως υψηλά συμβαλλόμενα μέρη:
         ΕΠΙΘΥΜΩΝΤΑΣ να εξασφαλίσουν κατάλληλη ενίσχυση της συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας και, ιδίως, με τα γειτονικά κράτη της Νοτιοανατολικής Ασίας, καθώς και με περιφερειακούς οργανισμούς των οποίων τα μέλη είναι αποκλειστικά κυρίαρχα κράτη,
         ΕΧΟΝΤΑΣ ΥΠΟΨΗ την παράγραφο 5 του προοιμίου του Συμφώνου Φιλίας και Συνεργασίας στη Νοτιοανατολική Ασία, που συνάφθηκε στο Denpasar, Μπαλί, στις 24 Φεβρουαρίου 1976 (εφεξής το Σύμφωνο Φιλίας), η οποία αναφέρεται στην ανάγκη συνεργασίας με όλα τα φιλειρηνικά έθνη, τόσο εντός όσο και εκτός της Νοτιοανατολικής Ασίας, για την επίτευξη παγκόσμιας ειρήνης, σταθερότητας και αρμονίας.
         ΣΥΜΦΩΝΟΥΝ ΓΙΑ ΤΑ ΑΚΟΛΟΥΘΑ:
         Άρθρο 1
         Το άρθρο 18 παράγραφος 3 του Συμφώνου Φιλίας τροποποιείται ως εξής:

            «Το παρόν Σύμφωνο είναι ανοικτό στην προσχώρηση κρατών εκτός της Νοτιοανατολικής Ασίας και περιφερειακών οργανισμών των οποίων τα μέλη είναι αποκλειστικά κυρίαρχα κράτη με τη συναίνεση όλων των κρατών της Νοτιοανατολικής Ασίας, συγκεκριμένα του Μπρουνέι-Νταρουσαλάμ, του Βασιλείου της Καμπότζης, της Δημοκρατίας της Ινδονησίας, της Λαϊκής Δημοκρατίας του Λάος, της Μαλαισίας, της Βιρμανίας, της Δημοκρατίας των Φιλιππίνων, της Δημοκρατίας της Σιγκαπούρης, του Βασιλείου της Ταϊλάνδης και της Σοσιαλιστικής Δημοκρατίας του Βιετνάμ.»

         Άρθρο 2
         Το άρθρο 14 παράγραφος 2 του Συμφώνου Φιλίας τροποποιείται ως εξής:

            «Ωστόσο, το άρθρο αυτό δεν εφαρμόζεται σε κανένα από τα υψηλά συμβαλλόμενα μέρη που έχουν προσχωρήσει στο παρόν Σύμφωνο, παρά μόνο εάν το εν λόγω υψηλά συμβαλλόμενος μέρος είναι άμεσα εμπλεγμένο στην προς διευθέτηση με περιφερειακές διαδικασίες διαφορά.»

         Άρθρο 3
         Το παρόν πρωτόκολλο υπόκειται σε κύρωση και αρχίζει να ισχύει την ημερομηνία κατάθεσης της τελευταίας πράξης κύρωσης των υψηλά συμβαλλομένων μερών.

            Έγινε στο Ανόι, Βιετνάμ, στις είκοσι τρεις Ιουλίου του έτους δύο χιλιάδες δέκα σε ένα μόνο αντίγραφο στην αγγλική γλώσσα.

         Πράξη προσχώρησης της Ευρωπαϊκής Ένωσης στο Σύμφωνο Φιλίας και Συνεργασίας στη Νοτιοανατολική Ασία
         ΛΑΜΒΑΝΟΝΤΑΣ ΥΠΟΨΗ ότι το Σύμφωνο Φιλίας και Συνεργασίας στη Νοτιοανατολική Ασία, που υπογράφθηκε στις 24 Φεβρουαρίου 1976 στο Μπαλί, Ινδονησία, τροποποιήθηκε από το πρώτο, δεύτερο και τρίτο πρωτόκολλο για την τροποποίηση του Συμφώνου Φιλίας και Συνεργασίας στη Νοτιοανατολική Ασία, τα οποία υπογράφθηκαν στις 15 Δεκεμβρίου 1987, στις 25 Ιουλίου 1998 και τις 23 Ιουλίου 2010, αντίστοιχα,
         ΛΑΜΒΑΝΟΝΤΑΣ ΥΠΟΨΗ ότι το άρθρο 18 παράγραφος 3 του προαναφερθέντος Συμφώνου, όπως τροποποιήθηκε με το άρθρο 1 του προαναφερθέντος τρίτου πρωτοκόλλου, προβλέπει ότι οι περιφερειακοί οργανισμοί των οποίων τα μέλη είναι αποκλειστικά κυρίαρχα κράτη μπορούν να προσχωρήσουν στο Σύμφωνο με τη συναίνεση όλων των κρατών της Νοτιοανατολικής Ασίας, συγκεκριμένα του Μπρουνέι-Νταρουσαλάμ, του Βασιλείου της Καμπότζης, της Δημοκρατίας της Ινδονησίας, της Λαϊκής Δημοκρατίας του Λάος, της Μαλαισίας, της Βιρμανίας, της Δημοκρατίας των Φιλιππίνων, της Δημοκρατίας της Σιγκαπούρης, του Βασιλείου της Ταϊλάνδης και της Σοσιαλιστικής Δημοκρατίας του Βιετνάμ,
         ΛΑΜΒΑΝΟΝΤΑΣ ΥΠΟΨΗ ότι ο υπουργός εξωτερικών της Φινλανδίας και το μέλος της Ευρωπαϊκής Επιτροπής που είναι αρμόδιο για τις εξωτερικές σχέσεις και την ευρωπαϊκή πολιτική γειτονίας κατέθεσαν αίτηση για την προσχώρηση της Ευρωπαϊκής Ένωσης στο Σύμφωνο με επιστολή της 7ης Δεκεμβρίου 2006,
         ΛΑΜΒΑΝΟΝΤΑΣ ΥΠΟΨΗ ότι τα κράτη της Νοτιοανατολικής Ασίας έχουν συναινέσει για την προσχώρηση της Ευρωπαϊκής Ένωσης στο Σύμφωνο,
         Η Ευρωπαϊκή Ένωση προσχωρεί στο Σύμφωνο Φιλίας και Συνεργασίας στη Νοτιοανατολική Ασία με έναρξη ισχύος την ημερομηνία κατάθεσης της παρούσας πράξης.
         ΣΕ ΠΙΣΤΩΣΗ ΤΩΝ ΑΝΩΤΕΡΩ, η παρούσα πράξη προσχώρησης υπογράφεται από [ΤΙΤΛΟΣ].

            Εγινε στο [τοποθεσία], [χώρα], την [ημερομηνία] ημέρα του [μήνα] του έτους δύο χιλιάδες [έτος].

               Για την Ευρωπαϊκή Ένωση


title: Απόφαση 2013/201/ΚΕΠΠΑ του Συμβουλίου, της 25ης Απριλίου 2013 , για την τροποποίηση της απόφασης 2010/231/ΚΕΠΠΑ για περιοριστικά μέτρα κατά της Σομαλίας

text:
               26.4.2013

               EL

               Επίσημη Εφημερίδα της Ευρωπαϊκής Ένωσης

               L 116/10

         ΑΠΌΦΑΣΗ 2013/201/ΚΕΠΠΑ ΤΟΥ ΣΥΜΒΟΥΛΊΟΥ
   της 25ης Απριλίου 2013
   για την τροποποίηση της απόφασης 2010/231/ΚΕΠΠΑ για περιοριστικά μέτρα κατά της Σομαλίας
   TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 26 Απριλίου 2010 το Συμβούλιο εξέδωσε την απόφαση 2010/231/ΚΕΠΠΑ (1).

               (2)

               Στις 6 Μαρτίου 2013 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2093 (2013) για την τροποποίηση του εμπάργκο όπλων που επιβλήθηκε διά της παραγράφου 5 της απόφασης 733 (1992) και περιγράφηκε με περισσότερες λεπτομέρειες στις παραγράφους 1 και 2 της απόφασης 1425 (2002). Με την απόφαση 2093 (2013) ενημερώθηκαν επίσης τα κριτήρια προσδιορισμού που εφαρμόζονται από την Επιτροπή Κυρώσεων του ΣΑΗΕ η οποία έχει συσταθεί βάσει της απόφασης 751 (1992) σχετικά με τη Σομαλία.

               (3)

               Η απόφαση 2010/231/ΚΕΠΠΑ θα πρέπει, επομένως, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/231/ΚΕΠΠΑ τροποποιείται ως εξής:

               1)

               Το άρθρο 1 τροποποιείται ως εξής:

                           α)

                           Η παράγραφος 3 αντικαθίσταται από το ακόλουθο κείμενο:
                           «3.   Οι παράγραφοι 1 και 2 δεν εφαρμόζονται:

                                       α)

                                       στην προμήθεια, πώληση ή μεταφορά όπλων και σχετικού υλικού όλων των τύπων και στην άμεση ή έμμεση παροχή τεχνικών συμβουλών, χρηματοδοτικής και άλλης συνδρομής και κατάρτισης που συνδέεται με στρατιωτικές δραστηριότητες, οι οποίες αποσκοπούν αποκλειστικά στη στήριξη της αποστολής της Αφρικανικής Ένωσης στη Σομαλία (AMISOM) ή τη χρησιμοποίηση εκ μέρους της, όπως προβλέπεται στην παράγραφο 4 της απόφασης ΣΑΗΕ 1744 (2007), ή αποκλειστικά στη χρησιμοποίηση εκ μέρους των κρατών και των περιφερειακών οργανώσεων που αναλαμβάνουν μέτρα σύμφωνα με την παράγραφο 6 της απόφασης ΣΑΗΕ 1851 (2008) και την παράγραφο 10 της απόφασης ΣΑΗΕ 1846 (2008)·

                                       β)

                                       στην προμήθεια, πώληση ή μεταφορά όπλων και στρατιωτικού εξοπλισμού, και στην παροχή άμεσων ή έμμεσων τεχνικών συμβουλών, χρηματοδοτικής και άλλης συνδρομής και εκπαίδευσης σχετικής με στρατιωτικές δραστηριότητες, αποκλειστικά προς υποστήριξη των στρατηγικών εταίρων της AMISOM ή προς ιδία αυτών χρήση, που ενεργούν αποκλειστικά στα πλαίσια του στρατηγικού εγγράφου της Αφρικανικής Ένωσης της 5ης Ιανουαρίου 2012, και σε συνεργασία και συντονισμό με την AMISOM·

                                       γ)

                                       στην προμήθεια, πώληση ή μεταφορά όπλων και σχετικού υλικού όλων των τύπων και στην άμεση ή έμμεση παροχή τεχνικών συμβουλών που προορίζονται αποκλειστικά για συνδρομή στην ανάπτυξη θεσμικών οργάνων στον τομέα της ασφάλειας, συνεπών προς την πολιτική διαδικασία που προβλέπεται στις παραγράφους 1, 2 και 3 της απόφασης ΣΑΗΕ 1744 (2007) και εφόσον η Επιτροπή Κυρώσεων δεν εκδώσει αρνητική απόφαση εντός πέντε εργασίμων ημερών από τη λήψη της σχετικής κοινοποίησης·

                                       δ)

                                       στην προμήθεια, πώληση ή μεταφορά μη φονικού στρατιωτικού εξοπλισμού με αποκλειστικό σκοπό την ανθρωπιστική ή προστατευτική χρήση, ή υλικού για προγράμματα δημιουργίας υποδομών της Ένωσης ή των κρατών μελών, μεταξύ άλλων στον τομέα της ασφάλειας, που υλοποιούνται στο πλαίσιο της διαδικασίας ειρήνευσης και συμφιλίωσης, όπως εγκρίνεται εκ των προτέρων από την Επιτροπή Κυρώσεων, και στις προστατευτικές στολές, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγονται προσωρινά στη Σομαλία από το προσωπικό των ΗΕ, αντιπροσώπους των μέσων μαζικής ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού αποκλειστικά και μόνον για προσωπική τους χρήση·

                                       ε)

                                       στην προμήθεια, πώληση ή μεταφορά όπλων και στρατιωτικού εξοπλισμού και στην παροχή άμεσων ή έμμεσων τεχνικών συμβουλών, χρηματοδοτικής και άλλης συνδρομής και εκπαίδευσης σχετικής με στρατιωτικές δραστηριότητες, που προορίζονται αποκλειστικά προς υποστήριξη του προσωπικού των ΗΕ, συμπεριλαμβανομένου του Πολιτικού Γραφείου των ΗΕ για τη Σομαλία ή τη διάδοχο αποστολή, ή προς ιδία αυτών χρήση·

                                       στ)

                                       στην προμήθεια, πώληση ή μεταφορά όπλων και στρατιωτικού εξοπλισμού, και στην παροχή άμεσων ή έμμεσων τεχνικών συμβουλών, χρηματοδοτικής και άλλης συνδρομής και εκπαίδευσης σχετικής με στρατιωτικές δραστηριότητες, αποκλειστικά προς ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας, και προς παροχή ασφάλειας στον σομαλικό λαό, εκτός της παράδοσης των ειδών που απαριθμούνται στο παράρτημα II εφόσον γίνει κοινοποίηση στην Επιτροπή Κυρώσεων τουλάχιστον πέντε ημέρες πριν σύμφωνα με την παράγραφο 38 της απόφασης 2093 (2013) της Επιτροπής Ασφάλειας των ΗΕ και, κατά περίπτωση, σύμφωνα με την παράγραφο 4 του παρόντος άρθρου.».

                           β)

                           Προστίθενται οι ακόλουθες παράγραφοι:
                           «4.   'Ένα κράτος μέλος ενημερώνει την Επιτροπή Κυρώσεων, αφού ενημερώσει σχετικά την ομοσπονδιακή κυβέρνηση της Σομαλίας, τουλάχιστον πέντε ημέρες ενωρίτερα, για οιαδήποτε παροχή βοήθειας δυνάμει της παραγράφου 3 στοιχείο στ). Εφόσον ένα κράτος μέλος επιλέξει να δώσει σχετική κοινοποίηση, θα πρέπει να περιέχεται σε αυτήν κάθε σχετική πληροφορία, περιλαμβανομένων, κατά περίπτωση, του τύπου και της ποσότητας των όπλων, πυρομαχικών, στρατιωτικού εξοπλισμού και υλικού που παραδίδεται, και η προτεινόμενη ημερομηνία παράδοσης.
                           5.   Απαγορεύεται η προμήθεια, επαναπώληση, μεταφορά ή διάθεση προς χρήση όπλων ή στρατιωτικού υλικού που έχει πωληθεί η παραδοθεί αποκλειστικά για την ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας σε οιοδήποτε πρόσωπο ή οντότητα που δεν είναι στην υπηρεσία των δυνάμεων ασφαλείας της ομοσπονδιακής κυβέρνησης της Σομαλίας.».

               2)

               Παρεμβάλλεται το ακόλουθο άρθρο:
               «Άρθρο 1β
               Τα κράτη μέλη μεριμνούν για την άμεση και έμμεση προμήθεια, πώληση ή μεταφορά ειδών που δεν υπάγονται στα μέτρα του άρθρου 1 παράγραφος 1, και την άμεση ή έμμεση παροχή τεχνικών συμβουλών, χρηματοδοτικής και άλλης συνδρομής, και εκπαίδευσης σχετικά με τις στρατιωτικές δραστηριότητες που σχετίζονται με αυτά τα είδη.»

               3)

               Το άρθρο 2 αντικαθίσταται από το ακόλουθο κείμενο:
               «Άρθρο 2
               Επιβάλλονται τα περιοριστικά μέτρα που προβλέπονται στο άρθρο 3, στο άρθρο 5 παράγραφος 1 και στο άρθρο 6 παράγραφοι 1 και 2 κατά των προσώπων και οντοτήτων που κατονομάζει η Επιτροπή Κυρώσεων κρίνοντας ότι:

                           —

                           εμπλέκονται ή υποστηρίζουν πράξεις οι οποίες απειλούν την ειρήνη, την ασφάλεια ή τη σταθερότητα της Σομαλίας, συμπεριλαμβανομένων πράξεων που θέτουν σε κίνδυνο τη διαδικασία ειρήνευσης και συμφιλίωσης στη Σομαλία, ή απειλούν με βία την ομοσπονδιακή κυβέρνηση της Σομαλίας ή την αποστολή της Αφρικανικής Ένωσης στη Σομαλία (AMISOM),

                           —

                           ενεργούν κατά παράβαση του εμπάργκο όπλων ή των περιορισμών για την επαναπώληση και μεταφορά όπλων ή της απαγόρευσης για την παροχή σχετικής βοήθειας, όπως αναφέρεται στο άρθρο 1,

                           —

                           εμποδίζουν την παράδοση ανθρωπιστικής βοήθειας στη Σομαλία ή την πρόσβαση ή διανομή ανθρωπιστικής βοήθειας στη Σομαλία,

                           —

                           είναι πολιτικοί ή στρατιωτικοί ηγέτες που στρατολογούν ή χρησιμοποιούν παιδιά σε ένοπλες συγκρούσεις στη Σομαλία, κατά παράβαση του ισχύοντος διεθνούς δικαίου,

                           —

                           ευθύνονται για παραβιάσεις του ισχύοντος διεθνούς δικαίου στη Σομαλία με θύματα αμάχους, μεταξύ άλλων παιδιά και γυναίκες, σε καταστάσεις ένοπλης σύγκρουσης, συμπεριλαμβανομένων δολοφονιών και ακρωτηριασμών, σεξουαλικής βίας και έμφυλης βίας, επιθέσεων σε σχολεία και νοσοκομεία, απαγωγών και εκτοπισμών με χρήση βίας.

                     Κατάλογος αυτών των προσώπων και οντοτήτων περιέχεται στο παράρτημα I.».

               4)

               Ο όρος «Παράρτημα» αντικαθίσταται από τον όρο «Παράρτημα I» σε όλο το κείμενο.

               5)

               Το παράρτημα II προστίθεται σύμφωνα με το παράρτημα της παρούσας απόφασης.

         Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Απριλίου 2013.

            Για το Συμβούλιο

            Ο Πρόεδρος

         E. GILMORE

      (1)  ΕΕ L 105 της 27.4.2010, σ. 17.

      ΠΑΡΑΡΤΗΜΑ

            «ΠΑΡΑΡΤΗΜΑ II

               Κατάλογος αντικειμένων που αναφέρονται στο άρθρο 1 παράγραφος 3 στοιχείο στ)

                        1.

                        Βλήματα εδάφους αέρος, περιλαμβανομένων των φορητών συστημάτων αεράμυνας (MANPADS)

                        2.

                        Πυροβόλα, οβιδοβόλα και κανόνια με διαμέτρημα άνω των 12,7 mm, και πυρομαχικά και εξαρτήματα ειδικά σχεδιασμένα για αυτά. (Δεν περιλαμβάνονται οι επ’ ώμου αντιαρματικοί εκτοξευτήρες βλημάτων τύπου RPG ή LAW, οπλοβομβίδες ή εκτοξευτήρες βομβίδων.)

                        3.

                        Βλήματα όλμου με διαμέτρημα μεγαλύτερο των 82 mm

                        4.

                        Αντιαρματικά κατευθυνόμενα όπλα, περιλαμβανομένων των αντιαρματικών κατευθυνόμενων βλημάτων (ATGMs) και πυρομαχικά και εξαρτήματα ειδικά σχεδιασμένα για αυτά

                        5.

                        Φορτία και μηχανισμοί που προορίζονται για στρατιωτική χρήση και περιέχουν ενεργειακά υλικά, νάρκες και σχετικό υλικό

                        6.

                        Σκόπευτρα όπλων νυχτερινής όρασης.».


title: 2014/671/ΕΕ: Απόφαση της Ευρωπαϊκής Κεντρικής Τράπεζας, της 1ης Σεπτεμβρίου 2014 , που τροποποιεί την απόφαση ΕΚΤ/2013/35 σχετικά με συμπληρωματικά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2014/38)

text:
               20.9.2014

               EL

               Επίσημη Εφημερίδα της Ευρωπαϊκής Ένωσης

               L 278/21

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 1ης Σεπτεμβρίου 2014
   που τροποποιεί την απόφαση ΕΚΤ/2013/35 σχετικά με συμπληρωματικά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών

      (ΕΚΤ/2014/38)

      (2014/671/ΕΕ)

   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 14.3 και το άρθρο 18.2,
   Έχοντας υπόψη την κατευθυντήρια γραμμή ΕΚΤ/2011/14 της 20ής Σεπτεμβρίου 2011 σχετικά με τα μέσα και τις διαδικασίες νομισματικής πολιτικής του Ευρωσυστήματος (1) και την απόφαση ΕΚΤ/2013/6 της 20ής Μαρτίου 2013 για τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως (2),
   Εκτιμώντας τα ακόλουθα:

               (1)

               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές και πιστοληπτικές πράξεις, περιλαμβανομένων των κριτηρίων καθορισμού της καταλληλότητας των ασφαλειών για τους σκοπούς των πιστοδοτικών και πιστοληπτικών πράξεων του Ευρωσυστήματος, προβλέπονται στο παράρτημα I της κατευθυντήριας γραμμής ΕΚΤ/2011/14, καθώς επίσης και στις αποφάσεις ΕΚΤ/2013/6, ΕΚΤ/2013/35 (3) και ΕΚΤ/2014/11 (4).

               (2)

               Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος.

               (3)

               Για τους σκοπούς πρόκρισης της ενδεδειγμένης αξιολόγησης κατά τον καθορισμό της καταλληλότητας των στοιχείων ενεργητικού που χρησιμοποιούνται στις πιστοδοτικές πράξεις του Ευρωσυστήματος και των σχετικών περικοπών αποτίμησης, προβλέπεται ήδη κανόνας που καθορίζει την προτεραιότητα των αξιολογήσεων. Σύμφωνα με τον εν λόγω κανόνα, η χρήση αξιολογήσεων για την έκδοση, οι οποίες προέρχονται από οργανισμούς αξιολόγησης της πιστοληπτικής ικανότητας (external credit assessment institutions — «ECAI»), λαμβάνει προτεραιότητα έναντι της χρήσης αξιολογήσεων από ECAI για τον εκδότη και τον εγγυητή. Στις 17 Ιουλίου 2013 το διοικητικό συμβούλιο αποφάσισε να ενισχύσει περαιτέρω το πλαίσιό του περί ελέγχου κινδύνων, προσαρμόζοντας τα κριτήρια καταλληλότητας και τις περικοπές αποτίμησης που εφαρμόζονται στις ασφάλειες οι οποίες γίνονται αποδεκτές για τους σκοπούς των πράξεων νομισματικής πολιτικής του Ευρωσυστήματος και θεσπίζοντας ορισμένα συμπληρωματικά μέτρα για τη βελτίωση εν γένει της συνοχής του πλαισίου και της πρακτικής εφαρμογής του. Στο πλαίσιο των ως άνω προσαρμογών το Ευρωσύστημα αποσαφήνισε μεταξύ άλλων τον κανόνα που αφορά τη σειρά προτεραιότητας στη χρήση των αξιολογήσεων. Τα σχετικά μέτρα προβλέφθηκαν στην απόφαση ΕΚΤ/2013/35.

               (4)

               Ο κανόνας που καθορίζει την προτεραιότητα των αξιολογήσεων ECAI για την έκδοση είναι πρόσφορος προκειμένου για ιδιώτες εκδότες, στην περίπτωση των οποίων λαμβάνεται υπόψη το πληροφοριακό περιεχόμενο των αξιολογήσεων για την έκδοση. Προκειμένου για δημόσιους εκδότες, ο κανόνας που καθορίζει τη σειρά προτεραιότητας των αξιολογήσεων ECAI για την έκδοση χρήζει προσαρμογής, καθώς οι αξιολογήσεις για τον εκδότη και όχι για την έκδοση αποτελούν το πλέον κατάλληλο μέτρο αξιολόγησης της φερεγγυότητας των συγκεκριμένων εκδοτών.

               (5)

               Ως εκ τούτου, η απόφαση ΕΚΤ/2013/35 θα πρέπει να τροποποιηθεί ανάλογα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 6 της απόφασης ΕΚΤ/2013/35 αντικαθίσταται ως εξής:

      «Άρθρο 6
      Πρόσθετα κριτήρια υψηλής πιστοληπτικής διαβάθμισης των εμπορεύσιμων περιουσιακών στοιχείων
      1.   Η αξιολόγηση των εμπορεύσιμων περιουσιακών στοιχείων από οργανισμούς αξιολόγησης πιστοληπτικής ικανότητας (ECAI) κατά τα προβλεπόμενα στην ενότητα 6.3 του παραρτήματος I της κατευθυντήριας γραμμής ΕΚΤ/2011/14 υπόκειται στις απαιτήσεις του παρόντος άρθρου.
      2.   Προκειμένου να διαπιστώνεται αν πληρούται το ελάχιστο όριο πιστοληπτικής διαβάθμισης που εφαρμόζεται στα εμπορεύσιμα περιουσιακά στοιχεία, χρησιμοποιούνται οι ακόλουθοι τύποι αξιολογήσεων ECAI από αποδεκτούς ECAI (5).

                  α)

                  Αξιολόγηση ECAI για την έκδοση, νοούμενη ως αξιολόγηση που αποδίδεται από ECAI σε ορισμένη έκδοση ή, όταν δεν υπάρχει αξιολόγηση για την έκδοση από τον ίδιο ECAI, στο πρόγραμμα/στη σειρά έκδοσης υπό τα οποία εκδίδεται ένα περιουσιακό στοιχείο (6). Όσον αφορά τις αξιολογήσεις ECAI για την έκδοση το Ευρωσύστημα δεν κάνει καμία διάκριση με βάση την αρχική διάρκεια του περιουσιακού στοιχείου. Αποδεκτή θεωρείται κάθε αξιολόγηση που αποδίδεται από ECAI στην έκδοση ή στο πρόγραμμα/στη σειρά έκδοσης.

                  β)

                  Αξιολόγηση ECAI για τον εκδότη, νοούμενη ως αξιολόγηση που αποδίδεται από ECAI σε ορισμένο εκδότη. Όσον αφορά τις αξιολογήσεις ECAI για τον εκδότη, και για σκοπούς καθορισμού των αποδεκτών αξιολογήσεων ECAI, το Ευρωσύστημα κάνει διάκριση με βάση την αρχική διάρκεια του περιουσιακού στοιχείου. Ειδικότερα, γίνεται διάκριση μεταξύ: i) βραχυπρόθεσμων περιουσιακών στοιχείων, ήτοι περιουσιακών στοιχείων με αρχική διάρκεια έως και 390 ημέρες, και ii) μακροπρόθεσμων περιουσιακών στοιχείων, ήτοι περιουσιακών στοιχείων με αρχική διάρκεια άνω των 390 ημερών. Για τα βραχυπρόθεσμα περιουσιακά στοιχεία γίνονται αποδεκτές βραχυπρόθεσμες και μακροπρόθεσμες αξιολογήσεις ECAI για τον εκδότη. Για τα μακροπρόθεσμα περιουσιακά στοιχεία αποδεκτές γίνονται μόνο οι μακροπρόθεσμες αξιολογήσεις ECAI για τον εκδότη.

                  γ)

                  Αξιολόγηση ECAI για τον εγγυητή, νοούμενη ως αξιολόγηση που αποδίδεται από ECAI σε ορισμένο εγγυητή, εφόσον η εγγύηση πληροί τις απαιτήσεις της ενότητας 6.3.2 στοιχείο γ) του παραρτήματος I της κατευθυντήριας γραμμής ΕΚΤ/2011/14. Όσον αφορά τις αξιολογήσεις ECAI για τον εγγυητή το Ευρωσύστημα δεν κάνει καμία διάκριση με βάση την αρχική διάρκεια του περιουσιακού στοιχείου. Μόνο οι μακροπρόθεσμες αξιολογήσεις ECAI για τον εγγυητή γίνονται αποδεκτές.

            3.   Η ΕΚΤ δημοσιεύει το ελάχιστο όριο πιστοληπτικής διαβάθμισης για κάθε αποδεκτό ECAI, όπως αυτό ορίζεται στην ενότητα 6.3.1 του παραρτήματος I της κατευθυντήριας γραμμής ΕΚΤ/2011/14 (7). Το ελάχιστο όριο πιστοληπτικής διαβάθμισης για τα εμπορεύσιμα περιουσιακά στοιχεία αντιστοιχεί στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος, εκτός εάν ορίζεται διαφορετικά.
      4.   Όσον αφορά τα εμπορεύσιμα περιουσιακά στοιχεία το Ευρωσύστημα λαμβάνει υπόψη τις αξιολογήσεις ECAI, βάσει των οποίων διαπιστώνεται αν το περιουσιακό στοιχείο πληροί το ελάχιστο όριο πιστοληπτικής διαβάθμισης, σύμφωνα με τους κατωτέρω κανόνες.

                  4.1.

                  Για τα εμπορεύσιμα περιουσιακά στοιχεία, εκτός όσων εκδίδονται από κεντρικές κυβερνήσεις, περιφερειακές ή τοπικές διοικήσεις, ειδικούς φορείς-εκδότες χρεογράφων (8) και υπερεθνικούς οργανισμούς, και για τους τίτλους που προέρχονται από τιτλοποίηση εφαρμόζονται οι ακόλουθοι κανόνες.

                              α)

                              Το Ευρωσύστημα λαμβάνει κατά προτεραιότητα υπόψη τις αξιολογήσεις ECAI για την έκδοση, έναντι των αξιολογήσεων ECAI για τον εκδότη ή τον εγγυητή. Με την επιφύλαξη της εφαρμογής του εν λόγω κανόνα προτεραιότητας, τουλάχιστον μία αξιολόγηση ECAI πρέπει να πληροί το εκάστοτε εφαρμοστέο ελάχιστο όριο πιστοληπτικής διαβάθμισης του Ευρωσυστήματος.

                              β)

                              Εάν για την ίδια έκδοση είναι διαθέσιμες περισσότερες αξιολογήσεις ECAI για την έκδοση, εφαρμόζεται ο “κανόνας της καλύτερης αξιολόγησης”, δηλαδή λαμβάνεται υπόψη η καλύτερη διαθέσιμη αξιολόγηση ECAI για την έκδοση. Εάν η καλύτερη αξιολόγηση ECAI για την έκδοση δεν πληροί το ελάχιστο όριο πιστοληπτικής διαβάθμισης που ισχύει για τα εμπορεύσιμα περιουσιακά στοιχεία του Ευρωσυστήματος, το περιουσιακό στοιχείο δεν θεωρείται αποδεκτό, ακόμη και αν υπάρχει εγγύηση αποδεκτή σύμφωνα με την ενότητα 6.3.2 στοιχείο γ) του παραρτήματος I της κατευθυντήριας γραμμής ΕΚΤ/2011/14.

                              γ)

                              Όταν δεν υπάρχει καμία αξιολόγηση ECAI για την έκδοση, το Ευρωσύστημα μπορεί να λαμβάνει υπόψη αξιολόγηση ECAI για τον εκδότη ή τον εγγυητή. Εάν για την ίδια έκδοση είναι διαθέσιμες περισσότερες αξιολογήσεις ECAI για τον εκδότη και/ή για τον εγγυητή, εφαρμόζεται ο “κανόνας της καλύτερης αξιολόγησης”, δηλαδή λαμβάνεται υπόψη η καλύτερη διαθέσιμη αξιολόγηση ECAI για τον εκδότη ή για τον εγγυητή.

                  4.2.

                  Για τα εμπορεύσιμα περιουσιακά στοιχεία που εκδίδονται από κεντρικές κυβερνήσεις, περιφερειακές ή τοπικές διοικήσεις, ειδικούς φορείς-εκδότες χρεογράφων και υπερεθνικούς οργανισμούς εφαρμόζονται οι ακόλουθοι κανόνες.

                              α)

                              Τουλάχιστον μία αξιολόγηση από ECAI πρέπει να πληροί το εκάστοτε εφαρμοστέο ελάχιστο όριο πιστοληπτικής διαβάθμισης του Ευρωσυστήματος. Το Ευρωσύστημα λαμβάνει υπόψη μόνο αξιολογήσεις ECAI για τον εκδότη ή για τον εγγυητή.

                              β)

                              Εάν είναι διαθέσιμες περισσότερες αξιολογήσεις για τον εκδότη και τον εγγυητή, εφαρμόζεται ο “κανόνας της καλύτερης αξιολόγησης”, δηλαδή η καλύτερη όλων των διαθέσιμων αξιολογήσεων ECAI για τον εκδότη και τον εγγυητή.

                              γ)

                              Οι καλυμμένες ομολογίες που εκδίδονται από ειδικούς φορείς-εκδότες χρεογράφων δεν αξιολογούνται σύμφωνα με τους κανόνες της παρούσας παραγράφου 4.2, αλλά σύμφωνα με την παραπάνω παράγραφο 4.1.

                  4.3.

                  Για τους τίτλους που προέρχονται από τιτλοποίηση εφαρμόζονται οι ακόλουθοι κανόνες.

                              α)

                              Το ελάχιστο όριο πιστοληπτικής διαβάθμισής τους, όπως καθορίζεται στην ενότητα 6.3 του παραρτήματος I της κατευθυντήριας γραμμής ΕΚΤ/2011/14, αντιστοιχεί στη βαθμίδα 2 της εναρμονισμένης κλίμακας πιστοληπτικής διαβάθμισης του Ευρωσυστήματος (“single A”) (9).

                              β)

                              Τουλάχιστον δύο αξιολογήσεις ECAI πρέπει να πληρούν το εκάστοτε εφαρμοστέο ελάχιστο όριο πιστοληπτικής διαβάθμισης του Ευρωσυστήματος. Το Ευρωσύστημα λαμβάνει υπόψη μόνο αξιολογήσεις ECAI για την έκδοση.

            5.   Για τους σκοπούς της ενότητας 6.3.2 του παραρτήματος I της κατευθυντήριας γραμμής ΕΚΤ/2011/14, οι διατάξεις που αφορούν τη χρήση έμμεσα συναγόμενης αξιολόγησης πιστοληπτικής ικανότητας εφαρμόζονται όταν δεν υπάρχει αξιολόγηση ECAI για τον εκδότη ή τον εγγυητή προκειμένου για εμπορεύσιμα περιουσιακά στοιχεία που εκδίδονται από κεντρικές κυβερνήσεις, περιφερειακές ή τοπικές διοικήσεις, ειδικούς φορείς-εκδότες χρεογράφων και υπερεθνικούς οργανισμούς κατά τα αναφερόμενα στην παράγραφο 4.2.

   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 19 Σεπτεμβρίου 2014.
   Εφαρμόζεται από τις 15 Δεκεμβρίου 2014.

      Φρανκφούρτη, 1η Σεπτεμβρίου 2014.

            Ο Πρόεδρος της ΕΚΤ

         Mario DRAGHI

      (1)  ΕΕ L 331 της 14.12.2011, σ. 1.

      (2)  ΕΕ L 95 της 5.4.2013, σ. 22.

      (3)  Απόφαση ΕΚΤ/2013/35 της 26ης Σεπτεμβρίου 2013 σχετικά με συμπληρωματικά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών (ΕΕ L 301 της 12.11.2013, σ. 6).

      (4)  Απόφαση ΕΚΤ/2014/11 της 12ης Μαρτίου 2014 για την τροποποίηση της απόφασης ΕΚΤ/2013/35 σχετικά με συμπληρωματικά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών (ΕΕ L 166 της 5.6.2014, σ. 31).


Avis juridique important

|

31996D0174

96/174/ΕΚ: Απόφαση του Συμβουλίου, της 26ης Φεβρουαρίου 1996, για την τροποποίηση της απόφασης 91/115/ΕΟΚ για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών

Επίσημη Εφημερίδα αριθ. L 051 της 01/03/1996 σ. 0048 - 0049

ΑΠΟΦΑΣΗ ΤΟΥ ΣΥΜΒΟΥΛΙΟΥ της 26ης Φεβρουαρίου 1996 για την τροποποίηση της απόφασης 91/115/ΕΟΚ για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (96/174/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,το σχέδιο απόφασης που υποβλήθηκε από την Επιτροπή (1),τη γνώμη του Ευρωπαϊκού Κοινοβουλίου (2),τη γνώμη της Οικονομικής και Κοινωνικής Επιτροπής (3),τη γνώμη του Ευρωπαϊκού Νομισματικού Ιδρύματος (4),Εκτιμώντας:ότι, σύμφωνα με το άρθρο 109 ΣΤ της συνθήκης και το άρθρο 2 του πρωτοκόλλου σχετικά με το καταστατικό του Ευρωπαϊκού Νομισματικού Ιδρύματος (ΕΝΙ), το ΕΝΙ θα συμβάλλει στη δημιουργία των αναγκαίων συνθηκών για τη μετάβαση στο τρίτο στάδιο της Οικονομικής και Νομισματικής Ένωσης ενισχύοντας το συντονισμό των νομισματικών πολιτικών με στόχο την εξασφάλιση της σταθερότητας των τιμών, εκτελώντας τις απαιτούμενες προπαρασκευαστικές εργασίες για την ίδρυση ενός Ευρωπαϊκού Συστήματος Κεντρικών Τραπεζών (ΕΣΚΤ), την εφαρμογή μιας ενιαίας νομισματικής πολιτικής και τη δημιουργία ενιαίου νομίσματος, στο τρίτο στάδιο, και εποπτεύοντας την ανάπτυξη του Ecu 7ότι, σύμφωνα με το άρθρο 109 ΣΤ παράγραφος 3 της συνθήκης, το αργότερο έως τις 31 Δεκεμβρίου 1996, το ΕΝΙ θα προσδιορίσει το κανονιστικό, οργανωτικό και υλικοτεχνικό πλαίσιο που χρειάζεται το ΕΣΚΤ για να ασκήσει τα καθήκοντά του στο τρίτο στάδιο της Οικονομικής και Νομισματικής Ένωσης, συμπεριλαμβανομένης της προώθησης, όπου είναι αναγκαίο, της εναρμόνισης των κανόνων και πρακτικών που διέπουν τη συλλογή, επεξεργασία και διανομή των στατιστικών στοιχείων στους τομείς που εμπίπτουν στο πεδίο των αρμοδιοτήτων του 7ότι, σύμφωνα με το άρθρο 5 του πρωτοκόλλου για το καταστατικό του ΕΣΚΤ και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ), με τη βοήθεια των εθνικών κεντρικών τραπεζών, συλλέγει τις αναγκαίες στατιστικές πληροφορίες και συνεργάζεται με την Επιτροπή 7 ότι, συνεπώς, θα πρέπει, στο δεύτερο στάδιο, να προετοιμαστούν οι κατάλληλες διαδικασίες συνεργασίας στο πλαίσιο της ολοκλήρωσης της Οικονομικής και Νομισματικής Ένωσης 7ότι, κατά συνέπεια, θα πρέπει να τροποποιηθεί η απόφαση 91/115/ΕΟΚ (5),ΑΠΟΦΑΣΙΖΕΙ:Άρθρο μόνο Η απόφαση 91/115/ΕΟΚ τροποποιείται ως εξής:1. Παρεμβάλλεται το ακόλουθο άρθρο:«Άρθρο 3αΗ επιτροπή μπορεί να γνωμοδοτεί, με δική της πρωτοβουλία, για οποιοδήποτε θέμα σχετικά με τις στατιστικές που παρουσιάζουν κοινό ενδιαφέρον για την Επιτροπή και τις εθνικές στατιστικές υπηρεσίες, αφενός, και το Ευρωπαϊκό Νομισματικό Ίδρυμα (ΕΝΙ) και τις εθνικές κεντρικές τράπεζες, αφετέρου. Κατά την άσκηση των καθηκόντων της, η επιτροπή ανακοινώνει τη γνώμη της σε όλους τους ενδιαφερομένους.»2. Το άρθρο 4 αντικαθίσταται από το ακόλουθο κείμενο:«Άρθρο 4Η επιτροπή αποτελείται από έναν έως τρεις εκπροσώπους από κάθε κράτος μέλος, οι οποίοι προέρχονται από τις κυριότερες υπηρεσίες που ασχολούνται με τις στατιστικές για θέματα χρηματοπιστωτικά, νομισματικά και ισοζυγίου πληρωμών, από έναν έως τρεις εκπροσώπους της Επιτροπής και από έναν έως τρεις εκπροσώπους του ΕΝΙ. Εξάλλου, στις συνεδριάσεις της επιτροπής μπορεί να παρίσταται, ως παρατηρητής, ένας εκπρόσωπος της Νομισματικής Επιτροπής. Τα κράτη μέλη, η Επιτροπή και το ΕΝΙ έχουν από μία ψήφο, το καθένα.Μετά από απόφαση της επιτροπής, μπορούν να συμμετέχουν στις συνεδριάσεις της εκπρόσωποι άλλων οργανισμών, καθώς επίσης και κάθε άτομο που μπορεί να συμβάλει στις συζητήσεις.»3. Το άρθρο 5 αντικαθίσταται από το ακόλουθο κείμενο:«Άρθρο 5Η επιτροπή εκλέγει τον πρόεδρό της σύμφωνα με τις λεπτομέρειες που προβλέπει ο εσωτερικός κανονισμός της.»Βρυξέλλες, 26 Φεβρουαρίου 1996.Για το ΣυμβούλιοΟ ΠρόεδροςS. AGNELLI(1) ΕΕ αριθ. C 359 της 16. 12. 1994, σ. 10.(2) ΕΕ αριθ. C 269 της 16. 10. 1995, σ. 198.(3) ΕΕ αριθ. C 397 της 31. 12. 1994, σ. 52.(4) Γνώμη που διατυπώθηκε στις 16 Ιανουαρίου 1995.(5) ΕΕ αριθ. L 59 της 6. 3. 1991, σ. 19.